text:
Harabaye ntihakabe
habaye inka n’ingoma,
hapfuye Impyisi mahuma
Hasigaye Inka n’abana
Ngucire umugani w’umurandaranda
nuwurinda ukawurandura uzaramba nkawo
Ubusambo bw’abagabo bo hambere,
Kera habayeho umugabo n’umugore. Bari batuye mu Ruhondo rwa Bubazi na Tyazo.Babyarana abana bane. Bahinga ibirayi ibigori amashaza n’ingano. Bareza cyane baba abakungu. Ariko nubwo bezaga cyane bakaba ntacyo babuze, umugabo yari afite ingeso yo kurya ntahage. Bakotsa ibigori akabirya byose bakajya guca ibindi.Cyangwa buri mwana akicira ibye akiyokereza.
Bukeye imvura iragwa.Igwa igihe kinini,yanga guhita, inzara iratera .Ya myaka bari bejeje igenda ishira mu kigega. Umugore uko yatekaga ibiryo, byamaraga gushya akagaburira umugabo n’abana. Akabasigira dukeya mu nkono kugirango mu gitondo badasonza.
Byagera nijoro umugabo agahengera abana n’umugore basinziriye, akabyuka akagenda yomboka akegera ya nkono, ibiryo birimo akabikubita amatama abiri, yarangiza akisubirira kuryama.
Mu gitondo umugore yashaka kugaburira abana agasanga inkono iramuhamagara.
Bikomeza bityo,umugore akibaza ati ariko uturyo mba nasigiye abana mu nkono, ko mbyuka ngasanga inkono yunyuguje, ninde unca inyuma akanyiba ?
Umunsi umwe, umugore ateka ibishyimbo n’amateke, arabicanira birashya neza abihata umunyu, maze amateke ahobera ibishyimbo birahwana, aha abana n’umugabo amazi barakaraba, asuka ibiryo ku nkoko bararya.
Abonye badahaze arabongera kuko yabonaga babikunze cyane kandi babifitiye irari. Uwo munsi ntihagira igisigara mu nkono. Bigeze mu gicuku umugabo arabyuka uko yari asanzwe abigenza, apfundura agakono akozemo asanga ntabyarayemo, arimyoza asubira kuryama,ariko yibagirwa gusiga asubujeho urwabya rwapfundikiraga inkono.
Mu minsi yakurikiyeho, umugore yaragaburaga agasiga ibiryo bikeya mu nkono, ariko aganira n ;abana be ati : Mureke tujye ibihe, umwe ajye aba maso mu gihe abandi basinziriye.Tuzamenye umuntu uturira ibiryo nijoro.
Umunsi wa mbere bateka ibijumba bihase bitetse mu mashaza. Umwana umwe yumva umuntu aratambuka buhoro atega amatwi, ariko arifuuruza kugirango bagirengo arasinzirirye.
Ni uko yumva papa ararya bya biryo arangije agaruka kuryama.
Bukeye umwana abibwira abandi bana. Ku munsi ukurikiyeho bateka ibirayi babikarangisha amamesa meza cyane biraryoha, igihe cyo kurya kigeze bararya, umugore asigira abana ibiryo byinshi mu nkono. Abwira undi mwana uko aza kuba maso akifuruza. Bigeze mu gicuku umugabo arabyuka ajya kwiba bya biryo. Arangije agaruka kuryama.
Iminsi yakurikiyeho umugore yumvikana n’abana ko agiye kwongera guteka amateke n’ibishyimbo, kandi ko umuntu ubiba ashobora kufatirwa mu ikosa. Yaragiye atira isahane y’icyuma ku baturanyi, ni uko bamaze kurya abika amateke menshi mu nkono, ayipfundikiza isahani mu mwanya w’urwabya.
Bigeze mugicuku, umugabo agizengo arapfundura,arakabakaba ashaka urwabya, akoma isahani yitura ku ishyiga, irabomborana. Wa mwana wari maso aravuga ati:“ Have udakora mu nkono maze isahane ikakurega.
Umugabo ati uhr uhr,yemwe abantu baha we, nanga ko bandarika ibintu mu nzira, nari nshatse gusohoka none dore.
Umwana aricecekera, bukeye abana basanga ibiryo biracyari mu nkono uko bari babisize. Ariko umugabo ingeso yo kwiba yanga kuyireka.
Noneho umugore ashaka rwagakoco, ayitega hejuru y’ibiryo arapfundikira neza araryama abwira abana ngo bisinzirire. Bigeze mu gicuku umugabo apfundura inkono akoramo, rwagakoco imufata ikigaanza, arataka cyane ati nyabuneka nimuntabare. Umugore n ;abana bashidukira hejuru bati :Ni ibiki ni ibiki bibaye ?
Umugabo yagerageza kuvana akaboko mu nkono gakoco intitume ikiganza gikwirwa mu munwa w’inkono, kandi ubwo ni ko ababara.
Kugirango ikibazo gikemuke, bategereje ko bucya umugore atora abagabo abereka uko byagendekeye umugabo, abasobanurira uko byatangiye.Abari aho bose bagwa mu kantu. Ni uko agakono barakamena kugirango bamukize rwagakoco.
Kubera isoni n’ikimwaro,umugabo yahambiriye utwangushye. Aragenda ajya gushakira akazi ko guhingira ifunguro mu mayaga ya Ntongwe na Kinazi.
Amarayo imyaka ibiri ahaha yo isambu.
Bukeye yigira inama yo kugaruka gusaba imbabazi umugore we. Aramubwira ati :Mbabarira rwose naraguhemukiye, kandi sinshobora kuba aha mu Ruhondo, ngwino tujyane kuba aho nubatse urundi rugo i Kinazi,tuve ahangaha. Sinakira incyuro z’abaturanyi.
Ni uko umugore amuha imbabazi ariko amubwirako atakwitera abana n’urugo n’imirima ye, ahubwo amusaba ko yareka ingeso ye kandi agafata isuka agahinga nk’abandi.Ni uko umugabo n’umugore bahana imbabazi, babana neza baratunga baratunganirwa. Isambu umugabo yari yarahashye i Kinazi yakomeje kujya ayihinga yeza ibishyimbo n’imyumbati karahava. Abana barakura , barabashyingira nabo bubaka izabo.
Sijye wahera hahera umugani w’umurandaranda uwuranduye arandaranda nkawo.
Ingobyi ya kinyarwanda ni igikoresho gikoreshwa n’abanyarwanda kuva kera, gikoreshwa cyane cyane mu bice by’icyaro mu guheka abarwayi bagiye kwa muganga, umuntu wananiriwe mu rugendo.
Ibintu 20 wamenya ku ngobyi
1. Ingobyi iremwe, iboshye mu migano
2. Ingobyi iba ifite imisego ku mpande zayo
3. Ingobyi iba ifite injishi ziva mu biti by’inturusu.
4. Ingobyi iba ifite ibifungo
5. Ingobyi iba ifite imigozi iyifata kugirango itangirika
6. Ntibavuga Kuyikora, Ingobyi barayiboha
7. Ntibavuga Kwikorera, ingobyi barayiheka
8. Ntibavuga Kumanura,ingobyi barayururutsa, kuyijishura
9. Ntibavuga kumanika, Ingobyi barayijisha
10. Ntibavuga Kuyigura, ingobyi barayikosha
11. Ntibavuga Gusaza, ingobyi rakura
12. Ingobyi bayibanzamo umusambi cyangwa ikirago
13. Kirazira kuyicana.
14. Ingobyi irakura
15. Ingobyi sibayica, sibayijugunya, barayireka igashanguka
16.Ingobyi itwarwa n’abahetsi
17. Ingobyi ijyamo abahetsi bane
18. Nta muntu muzima uyijyamo, bayishiramo umurwayi cyangwa uwashizemo umwuka.
19. Ingobyi iyo bagiye kuyijisha bayinagaho udusaka, bakaba bayiziruye.
Ibihugu biri mu muryango wa Afurika y’Uburasirazuba biri mu karere ka Afurika y’ibiyaga bigari, ni akarere kabonekamo amazi menshi, atuma habaho ibiyaga byinshi, bimwe muri byo bikora ku Nyanja y’Ubuhinde.
Ibyo bituma haboneka ahantu henshi, heza ho gutemberera, hari imicanga myiza abantu bashobora gutembereraho, koga no kwidagadura.
Malindi Beach(Kenya)
Malindi Beach a.k.a Little Italy! I Mombasa ku mucanga wo ku Nyanja y’ubuhinde I Malindi, ni ahantu hari umucanga w’umweru. Ahantu hakundwa n’abanyakenya ndetse n’abanyamahanga kubera ubwiza buhari, akayaga kahaba, amafi ahaboneka.
Kenya iri mu bihugu bifite ikirere cya tropical, bigatuma haba ibiti bya Coconut bituma abahagenda bakunda imitobe yabyo. Ntabwo wakwibagirwa Diani Beach na Nyali Beach.
Saga Plage (Burundi)
Kuba ari umucanga uri mu murwa mukuru, Bujumbura, ni ahantu hakurura abantu benshi bajya gufata akabyeri(Amstel y’I Burundi! ) Umukeke waho , ibiti bya Coconut palm grooves (plage des cocotiers) biri ku nkengero z’amazi, ambiance ziba ziri ku kiyaga ni bimwe mu bituma haganwa cyane. Umuntu wese watembereye I Bujumbura ntashobora kuvayo atageze ku mucanga. Ingoma z’abarundi muri weekend ku mucanga ni kimwe mu bishimisha abantu.
TamTam Beach (Rwanda)
Ahantu abanyagisenyi n’abanyegoma bakunda kuza kwishimishiriza, koga , kwifotoreza, gukora Kayaking, gukina imikino itandukanye, kubyina, kugenda mu bwato basura uturwa two mu Kivu, ahantu abakundana bakunda kwicara mu busitani ni ku nkengero z’ikiyaga cya kivu.
Kuba ikiyaga kiri hagati y’ibihugu bibiri, ndetse n’imijyi ibiri y’ibyo bihugu, bituma abaturage bo muri ibyo bihugu bagenderana cyane bakaza gutemberere muri ayo mazi. Ntabwo wakwibagirwa Ku Gisima!no kuri One Degree South na Little Paris.
Lido Beach (Uganda)
Ahantu abagande bakunda kujya muri weekend kwishimira hamwe n’inshuti n’imiryango yabo ni ku mucanga w’ikiyaga cya Victoria, ahantu haba amafi menshi, haba imyidagaduro ikomeye. Ni mu hantu ku mazi hamaze igihe muri Uganda, hafi y’Ikibuga cy’indege cya Entebbe(Entebbe International Airport).
Coco Beach (Tanzania)
Mu mujyi wa Dar Es Salaam ku nkengero z’inyanja y’ubuhinde, ni ahantu hatemberera abanyatanzaniya n’abanyamahanga benshi, kubera ari hafi y’umujyi bituma hagendwa cyane, abantu bari mu ngeri zitadukanye baza kuhatemberera no kuhakorera ibirori, bicaye bareba amazi bumva na kayaga kava mu nyanja. Haboneka Restaurants na Bars bitegura amafunguro atandukanye n’ibinyobwa byinshi.
Ni kimwe no ku mucanga wo mu kirwa cya Zanzibar aho abantu benshi bakunda kuganano kubera ibintu ndangamateka (Old Town) bihaba ndetse n’amafunguro ya nijoro ku muhanda (Street food).
Kuva na kera mu Rwanda habaga hariho abantu bazi gukora, kurema ibikoresho byakenerwaga n’abanyarwanda mu buzima bwabo bwa buri munsi. Umuntu yabaga azwi mu karere atuyemo akaganwa na benshi.
Ni umwuga utuga nyirawo kuko umwinjiriza, akabasha kwituga no gutunga umuryango we. Kuramvura biba ari uruhererekane mu muryango, umubyeyi akawusigira umwana we, ni umurage uhererekanwa mu bawukora.
Umuramvuzi w’amasekuru (Ntibavuga Gukora bavuga Kuramvura)…ni umugabo uzi kuramvura amasekuru, imivure, ibyatsi n’ibindi akaba azi no kurema ingoma. Isekuru iramvurwa mu bikoresho byihariye kimwe nko muy’indi myuga yose, bakoresha ibiti byihariye birimo ;umuvumu, umusave n’Umwembe, bivamo isekuru nziza zikomeye, ziramba.
Mu bikoresho bakoresha harimo ishoka ifasha mu gutsinda ibiti, umuhoro wa Kinyarwanda ubaza imihini, urukwarizo rwoza imbere mu Isekuru, inyamuro imbazo ya Kinyarwanda ifasha mu kubaza neza isekuru, Umuhoro ufasha mu kugegena,gutema indiba,guforoma inyuma.
Nk’indi myuga yose, umwuga wo kuramvura amasekuru ugira imbogamizi, ikomeye ni iyo kubona ibiti byo kuvamo ibikoresho byiza, ibibazo byo kubika ibiramvu (ibyo bakoze bitaruzura) kuko akenshi aho babonye igiti niho banakorera maze bagatwara ibyuzuye.
Isekuru ikoreshwa mu mirimo itandukanye mu rugo cyane cyane mu gikoni, ibisigazwa byavuye mu biti biracanwa.
Ushaka kugura ibikoresho by’uyu Muramvuzi wamuhamagara kuri numero 0788 691 662. Ashobora no ku kwigisha.
Amafoto y’Ukwezi kwa Kamena 2019 yafatiwe ahantu hatandukanye mu Rwanda agaragaza umuco, ubukerarugendo, imbyino, imyambarire, amafunguro, imisozi, ibirori n’ibindi byinshi biranga umurage n’ubukerarugendo by’u Rwana.
Kanda hano kuyareba:
https://www.flickr.com/photos/141807562@N05/albums/72157709506532462
Abantu batekereza ahantu hatandukanye ho gutemberera haba mu gihe cy’iminsi mikuru cyangwa mu gihe cy’impeshyi, ahantu hazaba hari ibirori bitandukanye, ahantu hazaba hashyushye, ahantu azaruhukira, akishima.
Guhitamo gutembera mu cyaro ni igitekerezo cyiza kuko naho haba hari ibintu byiza byagushimisha, ibintu byinshi wamenya utaruzi.
1. Kugerageza amafunguro n’ibinyobwa byaho
Kurya Gumino, Amaganda cyangwa impungure! Kunywa ubushera cyangwa urwagwa rwa Kinyarwanda rw’umwimerere! Watembereye mu cyaro uzabasha kuba mu buzima bumeze nk’ubwo wasanze abaho babamo, ni byiza kugerageza amafunguro yaho, amafunguro yihariye akomoka muri ako gace, uburyo bateka, uko babitegura, Ikiyongeraho ni ukuntu biba bihendutse, aka brochete ko mu cyaro kagura make.
2. Koga mu migezi
Mu cyaro ni ahantu haboneka imigezi myinshi kamere, amazi atemba, watembereye mu cyaro mu gihe cy’impeshyi ahantu hari imigezi, ntuzatinye kujya koga ,gusa ugomba kuba ubizi! Ushobora no kuroba amafi muri iyo migezi maze ukabasha kurya ifi wirobeye y’umwimerere.
3. Ikirere cyiza
Ahantu uzasanga umwuka mwiza, hakikijwe n’imisozi n’ibibaya, ahantu hatagenda ibinyabiziga byinshi byangiza ikirere cyane. Byagufasha gukora siporo yo kugenda n’amaguru, kwiruka, kuzamuka imisozi
4. Kubona ibintu bishya
Ukunda gukora ikintu gishya? Gukora ibintu bishya mu buzima? Watembereye mu cyaro uzabasha kubona ibintu bishya byinshi, uzabasha kumenya uko batara no kwega ibitoki, bakama inka, bahinga, bateka amateke, gushangurura urutoki, gukura ibijumba n’imyumbati, baheka abarwayi, kuboha ibirago n’ibyibo….Mu cyaro wabasha kuzamuka imisozi, kugenda n’amaguru ahantu harehare, gusura ahantu hafite amateka, ahantu hafite amazina yihariye,
5. Kunguka inshuti
Gusohokera ku gacentre k’ubucuruzi, gufata kamwe! Kugirana urugwiro n’abantu baho wasuye biri mu bituma ubasha kumenya ibintu byinshi byaho watembereye, barakuganiriza, bakakumbwira byinshi mu mibereho yabo. Kuganiriza abaturage, bakakuyobora aho ushaka kujya ,ibintu ushka kugura ni ibintu bifasha cyane. Ni byiza gutembera maze ukunguka inshuti mu buzima ,bifasha kwagura ubwenge n’ibitekerezo.
Kuva u Rwanda rwabaho, ahantu hatandukanye hagiye hagira amazina aharanga, umuntu iyo yava mu karere kamwe akajya mu kandi byafashaga abantu kumenya ako gace. Buri gace kabaga kazwi ibintu bikabonekamo haba ari ubuhinzi, umuco, amateka, imbyino, amashyamba n’ibindi.
1. Ubwanacyambwe
Ni agace kari kagizwe na Nyaugenge, Kicukiro n’uduce tumwe twa Gasabo
2. Uburiza
Ni uduce tumwe twa Rulindo harimo za Mugambazi
3. Ubumbogo
Ni agace kari kagizwe n’igice cya Gasabo cy’icyaro n’uduce twa Rwamagana
4. Ubuganza
Ni agace hafi ya kose ka Kayonza, igice kinini cya Rwamagana n’uduce twa Gicumbi nka Rutare
5. Igisaka
Ni agace kagizwe na Ngoma na Kirehe n’uduce tumwe twa Rwamagana
6. Ndorwa
Ni agace ka Nyagatare na Gatsibo
7. Umubali
Ni ibice bya Gatsbo na Kayonza biri muri Pariki y’igihugu y’Akagera
8. Urukiga
Ni agace ka Gicumbi n’uduce tumwe twa Gatsibo,Rulindo na hamwe muri Burera
9. Umurera
Ni agace ka Burera, Musanze na Gakenke (harimo ibice bikomeye nk’Ubukonya n’Ubugarura).
10. Ubushiru
Ni agace ka Nyabihu
11. Ibigogwe
Ni agace ka Nyabihu
12. Icyingogo
Ni mu gace ka Ngororero
13. Ubugoyi
Ni agace ka Rubau n’uduce twa Rutsiro
14. Nyantago
Ni ibice bimwe bya Karongi
15. Ubwishaza
Ni agace a Karongi
16. Ikinyaga
Ni agace ka Rusizi na Nyamasheke( hakabamo ibice byari bikomeye nk’Ubusozo n’Ubukunzi)
17. Akanage
Ni agace ka Rutsiro
18. Ubunyambiriri
Ni agace ka Nyamagabe
19. Ubufundu
Ni agace ka Nyamagabe n’uduce tumwe twa Nyaruguru
20. Inyaruguru
Ni agace ka Nyaruguru yo hagati
21. Ubuyenzi
Ni agace ka Nyaruguru y’epfo muri za Nshili na Kivu
22. Mvejuru, Buhanga, Ndara
Ni uduce tumwe twa Nyaruguru, Huye na Gisagara (iruhande rwa Nyakizu)
23. Bwanamukari
Ni mu gace ka Huye na Gisagara
24. ubuganza
Ni mu gace ka Nyanza, Huye na Gisagara (Rusatira na Rubona)
25. Induga
Ni agace ka Muhanga, Ruhango na Nyanza ndetse na Kamonyi
26. Amarangara
Ni ibice bimwe bya Muhanga na Ruhango(Mukingi na Kanyarira)
27. Ndiza
Ni uduce twa Muhanga (Nyabikenke na Nyakabanda) n’uduce twa Kamonyi.
28. Amayaga
Ni igice cya Kamonyi y’epfo,Muhanga , Ruhango,Nyanza na Gisagara( ni igice cyose gikora ku ruzi rwa Kanyaru
29. Ubugesera
Ni akarere kose ka Bugesera
Umujyi wa Rubavu ni umujyi uri mu burengerazuba bw’u Rwanda, umujyi uri ku nkengero z’ikiyaga cya Kivu bigatuma uza mu mijyi isurwa cyane n’abantu.
Umuntu ushaka kurara mu ihema (Tents) yatembereye mu mujyi wa Rubavu hari ahantu henshi bafasha abantu kuruhuka neza, bakarara bumva akayaga kava mu kiyaga cya kivu.
Inzu Lodge
Inzu Lodge ni ahantu ho gucumbika bashyigikira ubukerarugendo burambye, ni ahantu urara mu ihema riri mu busitani burimo ibiti n’indabyo nziza, ryubakiye neza, ririmo igitanda, n’ibindi byangombwa bitandukanye. Umuntu ufite ihema rye nawe abasha kubona ahantu yarishyira muri ubwo busitani. Ni ahantu uba ureba ikiyaga cya Kivu, wumva akayaga kava mu mazi. Mu gitondo wumva inyoni zikuririmbira uturirimbo twiza.
Inzu Lodge iherereye hirya y’uruganda rwega inzoga rwa Brarirwa, hazwi nko kuri Brasserie.
Discover Rwanda (Rubavu)
Discover Rwanda ishami ryayo riri I Rubavu ni ahantu bafasha abantu bashaka gurara mu mahema, bafite amahema umuntu abasha gushyira mu busitani ahantu habugenewe. Bakira kandi n’abantu bafite amahema yabo bashaka kuyararamo cyangwa bafite imodoka zagenewe kurarwamo.
Discover Rwanda I Rubavu ihererereye iruhande rw’Akarere ka Rubavu mu mujyi, ni haruguru yahagenewe kogerwa rusange ku Kivu (Public Beach).
Igihe cy’impeshyi, Summer! ni igihe gitangira muri Nyakanga-Nzeri, abantu baba biteguyemo ibirori byinshi biba, kirangwa n’izuba bigatuma cyorohera abategura ibirori n’ibitaramo bitandukanye, bigafasha cyane abantu kubyitabira.
Amaserukiramuco ni ibirori biba hirya no hino ku isi mu rwego rwo guteza imbere umuco, kwigisha, guteza imbere ubukerarugendo no gufasha abantu kwishima, kuruhuka no gutembera.
Amaserukiramuco 5 azaba mu Rwanda:
Kivu Sunset Music Festival (Kivu Festival)
Kamena, Ku mucanga w’ikiyaga cya Kivu! Iserukiramuco ribera mu mujyi wa Rubavu ku nkengero z’ikiyaga cya Kivu. Ni iserukiramuco rihuza abavanga umuziki (Djs) bakomeye mu Rwanda, mu karere no ku isi, bakaza gushimisha abantu bavuye imihanda yose baje kwishima, kubyina, kurya, kunywa no gutembera ku mazi. Iserukiramuco ryogufasha abantu gutembera u Rwanda, haba hateguwe n’uburyo bwo gutwara abantu bashaka kugenda bakamarayo weekend yose.
Ubumuntu Arts Festival
Nyakanga, Iserukiramuco ry’ubutumwa ry’amahoro, bwo kubana mu mahoro, mu bworoherane twese abatuye isi. Ubutumwa butambuswa binyuze mu buhanzi, ikinamico, ubugeni, imbyino n’ibindi bifasha kwigisha abantu kubana mu mahoro.
Iserukiramuco ryitabirwa n’abahanzi bavuye mu bihugu bitandukanye byo ku isi, rikunda kuba mu kwezi kwa Karindwi.
Kigali Up Festival
KigaliUp, iserukiramuco ry’umuziki wo mu njyana ya Kinyarwanda, ya kinyafurika, ya kizungu, Reggae, Zouk n’izindi. Ni iserukiramuco rimaze kumenyekana hano mu gihugu no ku isi kubera rihuza abahanzi bakomeye bo mu Rwanda n’abanyamahanga bafite inkomoko muri Afurika.
Ni iserukiramuco riri ku rwego rw’amaserukiramuco abera I Burayi na Amerika, riba weekend yose, mu busitani ahantu abantu bicara bakumva indirimbo, bakabyina, bakamenyana, bagasangira ibyo kurya no kunywa. Haba hateguwe ahantu abana bidagadurira n’abakuru bafite ahabo, ahantu ho kugurira imitako n’ibindi byinshi. Rikunda kuba muri Nyakanga cyangwa Kanama.
Umuganura Festival
Kanama, iserukiramuco ryo gusangira ryatangiye kera aho umwami yaganuraga imyaka yeze(amasaka cyangwa uburo) agasangira n’abagaragu n’abaturage b’igihugu cye,bagaha abana amatandetse bakarya umutsima (Rukacarara).
Umuganura ni umuhango wo gusagira amafunguro ya Kinyarwanda, ufite intangiro mu gihe cy’abami, aho bahuraga bagasangira kubera imyaka y’abaga yeze.
Umuganura wizihirizwa I Nyanza (Umurwa w’abami), haba hateguwe n’igitaramo nyarwanda cyizwi ku izina Inyanza Twataramye, ukaba wizihizwa kuwa Gatanu wa mbere w’ukwezi kwa Munani.
Rwanda Cultural Fashion Show
Nzeri, Iserukiramuco ryo kwerekana imyambaro gakondo y’abanyarwanda n’abanyafurika, rihuza abakora mu myambaro, abayerekana bavuye impande zose z’isi bakerekana urwego imyambaro ya Kinyafurika igezeho #MadeinRwanda #MadeinAfrica. Rikunda kuba mu kwezi kwa Cyenda.
Ifoto: KigaliUp 2016
Good Monrning! Igitondo cyiza! Bonjour! Watembereye mu mujyi wa Rubavu ni byiza kumenya ahantu wajya gufatira ifunguro rya mugitondo, ahantu heza kandi hafi, batanga ifunguro ryiza, riteguye neza cyane.
Calafia ni ahantu heza ho kunywera ikawa mu mujyi wa Rubavu, bategura ikawa z’amoko atandukanye n’ibyo wafatisha byiza kandi biryoshye. Bategura amafunguro avuye mu busitani bwabo bakayagaburira abakiriya babo (From Garden to Kitchen to Customer).
Mu mafunguro yihariye bategura harimo; American Food cyane cyane Califonian food , sandwich na Salad nziza ndetse n’imitobe itandukanye.
Calafia iherereye hafi y’ikiyaga cya Kivu ku muhanda ugana ku mupaka wa La cronishe, iruhande, rwo kwa Nyanja.
Tel:+250 783541018 /728541018
Email:umuragewacugroup@gmail.com
Address:Kigali-Rwanda


c: text/html

text:
Umunsi w’abakundana witiriwe Saint Valentin wizihizwa tariki 14 Gashyantare buri mwaka. Uwo munsi urangwa n’uko abakundana bibuka urukundo rwabo basangira, basohokana cyane cyane bahana impano zitandukanye ziganjemo indabyo.
Umunsi wa Saint Valentin wakomotse ku mupadiri w’Umunyaromani witwa Valentin wabayeho ku gihe cy’umwami w’abami Claudius II ahagana mu myaka 269 n’i 273 mbere y’ivuka rya Yezu kiristu. Muri icyo gihe, tariki ya 14 Gashyantare habaga umunsi mukuru wo kwizihiza umunsi w’umwamikazi Juno wafatwaga nk’imana y’abagore.
Kuri uwo munsi, abasore bandika amazina y’abakobwa bari mu kigero kimwe bakayashyira mu kintu, umusore yazamura izina ry’umukobwa guhera ubwo akamuherekeza bakajya kwizihiriza uwo munsi hamwe.
Ngo ibyo byatumaga abakobwa bahura n’abasore kuko mbere byabaga bibujijwe, ubucuti bwabo bugakomera bukava no kubana ubuziraherezo.
Ku ngoma ya Claudius igihugu cye cyaje kugarizwa n’intambara zikomeye, agira ikibazo cy’abasirikare bagomba kurwanira igihugu kubera ko abagabo bakiri batoya bangaga gusiga abagore babo ngo bajye ku rugamba.
Umwami Claudius yafashe icyemezo cyo guhagarika gushaka, ariko Saint Valentin ntiyabyakira neza. Afatanyije na Saint Marius batangira gusezeranya abantu bashaka kubana mu ibanga. Amakuru yageze ku mwami Claudius ararakara ategeka ko Padiri Valentin afatwa agafungwa.
Padiri Valentin yarafunzwe, akatirwa urwo gupfa akubiswe amahiri akanacibwa umutwe. Ngo igihe yarategereje iherezo rye, abantu bazanaga indabyo n’ubutumwa bwo kumukomeza bakazinyuza mu idirishya.
Uyu munsi uvugwaho byinshi. Hari n’abavuga ko ubwo Valentin yari afunzwe, umukobwa w’umucungagereza yakomeje kumuba hafi, amusura kugeza igihe cyo kunyongwa. Uwo mukobwa yari afite ubumuga bwo kutabona, ariko ibitangaza byabaye mu gihe yasengeraga Valentin yongeye kureba.
Ubwo haburaga umunsi umwe ngo Valentin anyongwe, bivugwa ko yanditse ku ruparuro amagambo agira ati: “ Love from your Valentine” ni ukuvuga “urukundo rwa Valentin wawe” amushimira urukundo n’ubudahemuka yamugaragarije.
Abantu babona gute uyu munsi
Bitewe nuko buri muntu wese yifitemo urukundo kandi akaba agomba kurugaragariza uwo akunda basanga Valentin yarakoze igikorwa kiza cy’urukundo n’ubwo ya kizize ariko bagasanga bakwiye kugera ikirenge mu ke.
Muhizi Straton atangaza ko uyu munsi ari igihe cyo kuzirikana uwo bashakanye akamugaragariza urukundo akanamugenera impano.
Si we wenyine kuko no mu rubyiruko rwishimana nabo bakundana ndetse nabo bakabagenera impano zitandukanye abenshi bakanasohoka bbakajya gusangira.
Nshuti Aimable avuga ko kuri uyu munsi aribwo ari busabe umukunzi we kuzamubera umufasha.
Ati “ Valentin erega yazize gushyigikira abakundana , niyo mpamvu urukundo tugomba kuruha agaciro kandi tukarugaragariza abo dukunda.”
Hirya no hino kw’isi kuri uyu munsi wa saint Valentin usanga hanateguwe ibirori byo kuwizihiza ndetse bakambara n’umwambaro w’ibara ry’umutuku n’umukara.

robotstxt: allowed

filter: keep


text:
Bitewe n’ikoranabuhanga riri gutera imbere usanga ibikoresho byifashishwa muri ryo nk’amatelephone agendanwa n’izindi gahunda zigenda ziremwa zorohereza abanyeshuri gukopera amasomo yabo aho kugirango bayige.
Tubikesheje urubuga rwa msn.com ruvuga ko mu kwezi gushize ,South China Morning yatangaje inkuru itameze nk’izindi.Mu kiruhuko cy’umwaka mushya wa gishinwa,umukobwa ukiri muto w’umushinwa w’imyaka 15 witwa Zhang ukomoka mu mujyi wa Harbin uri mu majyaruguru y’iburasirazuba bw’Ubushinwa,yabonye igisubizo gisekeje kizajya gituma adakora imikoro ye yo ku ishuri.
Zhang yatumije robo, akoresheje murandasi ,umukobwa ukiri muto yaguze robo ifite ubushobozi bwo kwigana inyandiko zose ku mafaranga y’amayeni 800 angana n’amayero 105.Iyo robo yari ikozwe mu cyuma gifite urupapuro n’ikaramu yandika ibyo yifuza.Iyo robo yashoboraga kwandika amagambo 40 mu munota.Yari agamije ko izajya imukorera umukoro(devoirs) mu gihe we yigiriye mu minsi mikuru.
Ni nyina w’uwo mwana w’umukobwa wavumbuye ko umwana afite iyo mashini mu gihe yari ageze mu cyumba cye arimo gutunganya mu rugo,nawe abishyira ku mbuga nkoranyambaga.
Ibi ni kimwe n’indi gahunda yitwa Socratic (application socratic)iyi yo itanga ibisubizo by’ibibazo by’imibare akenshi biba byatanzwe nk’imikoro ku banyeshuri.
Ibi byose birerekana ko uko iterambere mu ikoranabuhanga ryiyongera uburezi nabwo buzagorana bitewe no gusubiza ibitavuye mu mutwe,ahubwo gukopera bihabwe umwanya,mugihe cyose abashinzwe uburezi bazaba badafashe ingamba zituma abanyeshuri barushaho kwiga bitabaye ngombwa ko bakopera bakoresheje ikoranabuhanga.


text:
Kurushaho kuguma gutegura abanyeshuri bazakora ibizamini bisoza amashuri abanza “P-LEVEL”; Twabateguriye “Marking guides” z’amasomo yose bakora mubizamini bya leta yakozwe mu myaka ya 2018 na 2019. Mufashe abana banyu kuzitwara neza mubafasha kubisubiramo.
MATHEMATICS
SET
SOCIAL AND RELIGIOUS STUDY
ENGLISH
KINYARWANGA
MARKING GUIDES OF PAST PAPER NATIONAL EXAMINATION P-LEVEL, O-LEVEL AND A-LEVEL2005-2019:
MARKING GUIDE NATIONAL EXAMINATIONS : 👆🏾 Niba ufite umwana wiga S6; S3 na P6; Hano Hari ibibazo n'ibisubizo by'ibizamini bya Leta byakozwe mu myaka yahise byamufasha gukomeza kwitegura kuzakora ibizamini bya Leta bisoza uyu mwaka


text:
Yanditswe na Karegeya Omar
Hari byinshi umugenzuzi mukuru w’imari ya Leta adashira amakenga mu kigo RAB, cyane ku mitangire y’inyongeramusaruro. Raporo ye ya 2019 igaruka kuri gahunda yo gutanga imbuto n’ifumbire: gutanga ibituzuye uko byasabwe, kubikereza, bidapimye ubuziranenge, ……no kwishyura. Hari aho abagenzuzi bakeka ko RAB yagiye yishyura birenze rimwe.
Amabwiriza ya 2016 yavugaga ko uwazanye inyongeramusaruro yishyurwa 60% akimara kuzigeza mu bubiko bw’abashinzwe kuzigeza ku bahinzi (agro-dealers), andi 40% akayahabwa nyuma y’uko zigejejwe ku muhinzi.
Ariko muri 2019, ikigo RAB kishyuye Tubura amafaranga 385,271,002 ku nyongeramusaruro zatanzwe 2015, abagenzuzi bagira impungenge ko aya mafaranga yaba yari atanzwe bwa kabiri, nyuma y’imyaka ine yose.
Ariya mafaranga yishyuwe Tubura (One-Acre-Fund) mu 2019, angana na 100% ya fagitire yatanzwe, ku nyongeramusaruro za 2015.
Nyamara nta nyandiko n’imwe ihamya ko 60% atari yaratanzwe cyangwa agomba kwishyurwa. Abagenzuzi bahise bagira impungenge ko aya mafaranga yaba yarishyuwe kabiri cyangwa akishyurwa mu buryo bunyuranije n’amategeko.
Ikindi noneho, ntibisanzwe kwishyura 100% ibintu bimaze imyaka ine (4) kuko nibura 60% yo yagombaga kuba yarishyuwe imbuto ikigezwa mu bubiko bw’abashinzwe kuyigeza ku bahinzi.
Amakenga ku iyishyurwa ry’ibimaze imyaka ibiri bitanzwe
RAB yanyuranije n’amabwiriza Nº 1299/11.30 yo kuwa 11 Nyakanga 2018 avuga ko kwishyura bitakarengeje iminsi 75 ibintu bigejejwe mu bubiko.
Mu ngingo (d) y’agace 11.3.2 bagira bati, “ubusabe bwo kwishyurwa bugomba kuba bugizwe n’inyandiko ya rwiyemezamirimo igaragaza ko ibintu yabigejeje aho bijya, isinyweho na Gitifu w’umurenge. Iyi isubizwa rwiyemezamirimo mu gihe kitarenze iminsi 30 atanze ibintu, nawe agahita akora fagitire akayiha akarere kakayigenzura, kakamwishyura bitarenze iminsi 45 kayibonye”.
Siko byagenze, abagenzuzi basanze hari fagitire zishyuwe nyuma y’imyaka ibiri, ariko gutinda kwishyurwa kwazo bidasobanutse.
Ubuyobozi bwa RAB ntibwabashije kwerekana icyatumye butinda kwishyura, hagati y’iminsi 524 na 811 uhereye igihe inyongeramusaruro zatangiwe.
Noneho hari n’aho bishyuraga rwiyemezamirimo bagendeye ku nyandiko zitasinywe n’impande zose ziteganywa n’amabwiriza.
Ibi nabyo bitera amakenga abagenzuzi, ko niba nta kigaragaza impamvu iyishyurwa ritakorewe igihe, “wasanga ryarakozwe kabiri, kandi kwishyura ibimaze imyaka ibiri byarakoreshejwe, nta gihamya y’uko byagejejwe ku babishinzwe byuzuye”.
Gutanga imbuto zidapimwe ubwiza n’ubuziranenge
Tariki ya 1 Nyakanga 2018, RAB yagiranye amasezerano n’abinjiza imbuto mu Rwanda. Ingingo ya 7 y’ayo masezerano ivuga ko ‘imbuto igomba kuba ari nziza’, igezwa mu Rwanda igapimwa ubuziranenge hakanarebwa niba ijyanye n’ubutaka bw’aho izaterwa. Imbuto itangwa igomba kuba ari umwimerere, itamunzwe, ishobora guterwa ikamera kandi nta burwayi ifite.
Mu gihe cy’igenzura rero, RAB ntiyabashije kwerekana inyandiko zerekana ko imbuto yatanzwe yapimwe; kandi yaratwaye miliyari esheshatu (6,479,648,728).
Abagenzuzi bati, “ntaho wahera wemeza ko iyi mbuto yatanzwe yapimwe ubuziranenge, hashobora kuba haraguzwe impute mbi, imunzwe cyangwa irwaye RAB itabizi”.
Ikindi iki kigo ni uko kitarabasha kwesa umuhigo wo gutanga imbuto zatuburiwe mu Rwanda, uko byanzuwe mu mwiherero wa 2018. Umwanzuro wa 8 wagiraga uti, “kwihutira gushaka abatubuzi b’imbuto mu Rwanda, ku buryo mu myaka itatu gusa, imbuto zose zizaba zituruka mu Rwanda”.
Magingo aya imbuto ituburirwa mu Rwanda ntirenga 31%. Iyi nenge ntizatuma hagerwaho intego yo kwigira igihugu kihaye, y’uko mu 2021 nta mbuto yazaba igitumizwa hanze.


text:
Guverineri w’Intara y’Amajyaruguru Gatabazi Jean Marie Vianney yahigiye ko Intara ayoboye igomba kuba iya mbere mu mikino yo gusiganwa ku maguru (Athletisme)
Uyu muhigo Guverineri yawuhigiye imbere ya Minisitiri y’umuco na Siporo, Uwacu Julienne n’ imbere y’Abanyarurindo kuri uyu wa Gatandatu tariki ya 20 Mutarama 2018 , ubwo Uyu Minisitiri yari yagiye gutangiza siporo rusange muri aka karere ka Rulindo.
Nyuma yo kuzamuka umusozi utoroshye bagakora urugendo rurenga ibirometero bine kugira ngo bagere ku kibuga bagombaga gusorezaho , umuyobozi w’ Intara y’Amajyaruguru Gatabazi JMV, yahise yiyemeza ko agiye gukora iyo bwabaga akazamura umukino wo kwiruka n’ amaguru ku buryo ugomba kuba umwihariko w’ intara y’ Amajyaruguru ndetse n’ abahakomoka bakaba bazamura ibendera ry ‘ u Rwanda babikesheje uyu mukino.
Guverineri Gatabazi atanga ubutumwa, yiyemeje impinduka muri Siporo y’Amajyaruguru
Akomeza avuga ko intara ayoboye igomba kwitabira siporo kuva hejuru kugera ku rwego rw’umudugudu , aho buri muyobozi aba asabwa gutanga raporo ku muyobozi umukuriye y’uko siporo yagenze . Ikindi ni uko iyi siporo rusange igomba kujya ikorwa kabiri mu kwezi kugira ngo irusheho kugirira akamaro abayikora.
Ibi kandi byongeye no gushimangirwa na Minisitiri wa siporo n’ umuco aho yibukuje abaturage b’akarere ka Rulindo ko bagomba kubyaza umusaruro imiterere ya ko igizwe n’ imisozi miremire.
Yagize ati "Iyi misozi ntimugomba kuyibyaza umusaruro w’ ubuhinzi gusa, ahubwo munagomba kuyifashisha mwitoza kwiruka maze siporo nayo ikababera akazi kabateza imbere.”
Abakoze iyi Siporo batereye imisozi ya Rulindo
Akarere ka Rulindo kabaye aka Kane muri iyi ntara gatangirijwemo iyi siporo igenewe bose nyuma y’ uturere twa Musanze, Burere na Gicumbi.
Iyi siporo rusange imaze kumenyerwa nka "Car Free Day" , yari imaze kumenyerwa ko ari iyo muri Kigali , ariko ubu yatangiye no kugezwa mu turere two mu cyaro ndetse hakaba hariho n’ intego yo kuyigeza mu gihugu hose
Nyuma yo kwiruka bakoze imyitozo ngororamubiri, umuti ukomeye ku ndwara zitandura


text:
Itangazo ry’Inteko y’ubumwe, amahoro n’ubwiyunge kw'ijambo Prezida Paul Kagame yavuze imbere y’urubyiruko kw'italiki ya 30 Kamena 2013
Taliki ya 05 Kanama 2013
Banyarwanda, Banyarwandakazi,
Inteko y’ubumwe, amahoro n’ubwiyunge ishingiye ku migambi yayo yo guhuza abanyarwanda, yababajwe n’amagambo abogamye kandi agayitse yavuzwe n’umukuru w’igihugu cy’u Rwanda prezida Paul Kagame wavugiye mu ruhame abwira urubyiruko ko abahutu bagomba gusaba imbabazi kubera icyaha cya jenoside cyakozwe na bamwe mulibo, bityo we akaba yarakigize icyaha rusange cyakozwe mw'izina ry’abahutu bose.
Ibyo binyuranyije n'amahame y’uburenganzira bwa muntu n’amategeko agenga ibyaha mu butabera, kuko ubusanzwe icyaha ari gatozi. Abanyarwanda bose barareshya imbere y'Imana kandi bagombye kureshya imbere y'amategeko n'abategetsi. Ntawe ukwiye kuzira ubwoko akomokamo.
Inteko y'ubumwe, amahoro n'ubwiyunge ihamya ko mu moko yose agize inyabutatu nyarwanda halimo abantu b'inyangamugayo, hakabamo n'abicanyi. Inyangamugayo zigomba gushimwa, naho abahekuye u Rwanda bakabisabira imbabazi mu rwego rwo kwiyunga, bitabangamiye inyungu z'abahohotewe.
Ubusanzwe abayobozi bose, by'umwihariko umukuru w'igihugu, bagombye kuba intabera, ntibagire ubwoko babera, bibasira cyangwa batoteza. Siko byagenze rero mw'ijambo ryo kuwa 30 Kamena 2013 ryagaragaje ko prezida Kagame abogamiye ku bwoko yiyitilira kandi atabuhagaraliye.
Inteko y’ubumwe, amahoro n’ubwiyunge iramagana imvugo yose irangwa n'ingengabitekerezo y'irondakoko cyangwa yibasira ubwoko runaka, yogeza ubusumbane, ubuhezanguni, ivanguramoko n'inzangano hagati y'abanyarwanda, ali nabyo byateje itsembabwoko mu gihugu cyacu.
Inteko y’ubumwe, amahoro n’ubwiyunge izi neza ko abanyarwanda bafite ubushishozi bwo guhitamo icyiza cyabagirira akamaro. Niyo mpamvu ibasaba kurushaho guharanira ubumwe, amahoro n'ubwiyunge muri ibi bihe bikomeye turimo, bakima amatwi abayobozi bagamije kubayobya no kubacamo ibice.
Mugire amahoro.
Umuvugizi w'Inteko y’ubumwe, amahoro n’ubwiyunge mu Rwanda
Ambassaderi Ndagijimana Jean-Marie Vianney
Aho tubarizwa:
Phone : +33659222780
Email : intekoyubwiyunge@yahoo.fr


text:
Urandiko rwa mbere rwa Petero.
Petero niwe ya ntumwa yatengushye Yesu mw’ijoro ryo kugambanirwa kwe, ariko akaza kugarurwa n’umwami ubwe; kandi ku munsi wa Pantikote (Ibyak 2:38) ni Petero wahagaze arabwiriza, Isezerano rishya riravuka. Urwandiko rwe rwa mbere rwandikiwe abari abashyitsi n’abimukira, abakristo b’abayuda, abo byigeze ngombwa ko batatanira muntara zose z’I Roma, abanza abwira abababazwa kubwa Kristo, ijambo ryo kubabazwa rikorehejwe inshuro 16 mur’iki gitabo gito.
Petero avuga ukuntu Yesu atituye inabi abamubabaje (2:18-25) ahubwo akicisha bugufi imbere yucca imanza zitabera.
Igice cya gatatu kirimo ibijyanye n’ingo z’abashakanye, igice cya gatanu kirimo ibisa nibyo muri Yakobo 4 cyivuga uguca bugufi mu gihe uri mu bigeragezo cyangwa mu bikomeye.
Incamake y’igitabo cya 1Petero
I. Agakiza k’abizera (1:1-12)
II. Kwezwa kw’abizera (1:13-2:12)
III. Guca bugufi kw’abizera (2:13-3:12)
IV. Imibabaro y’abizera (3:13-5:14)


text:
Urubyiruko rumaze gushimangira gahunda yo kwihangira imirimo
Yanditswe na SEZIBERA ANSELME
Urubyiruko rwibumbiye muri koperative New Art Style rumaze gukataza mu mwuga wo gukora inkweto zitandukanye z’abagabo n’abagore rumaze gutera intambwe mu kunganira no gushimangira gahunda ya Leta yo kwihangira imirimo no kubikangurira bagenzi babo mu rwego rwo guca ukubiri n’ubushomeri.
Mu kiganiro urwo rubyiruko rwagiranye n’abanyamakuru batandukanye rwabagaragarije ko mbere yo kwihangira uwo mwuga wo gukora inkweto rushyigikira rukanateza imbere ibikorerwa mu Rwanda (Made in Rwanda), urwinshi rwari ruvuye mu bucuruzi bwo mu muhanda (abazunguzayi), abandi barangije amashuri yisumbuye na kaminuza.
Bayisabe Gisele umwe mu banyeshuri bakorera muri New Art Style, atangariza Imvaho Nshya ko yaje muri uwo mwuga arangije amashuri yisumbuye mu 2016.
Agira ati: “Maze kurangiza amashuri yange nahise nza muri uwo mwuga wo gukora inkweto mpugurwa amezi 4. Ingaruka maze kubona ni uko maze kuhavoma ubumenyi n’ubushobozi kandi nta cyo ngisaba ababyeyi bange kubera ko mbasha gukora inkweto kandi neza, mfite n’umushinga wo gukora uruganda rukora inkweto kandi ngateza imbere ababyeyi bange.”
Bayisabe akomeza avuga ko kubera guhemberwa ibyo akora amaze kugera ku bikorwa bihambaye kandi akizigamira.
Gusa avuga ko imbogamizi bagihura na zo ari uko hari bake bagifite imyumvire yo kudaha agaciro ibikorerwa mu Rwanda, ariko agashima ko abenshi bamaze kubisobanukirwa no kubyumva kuko baza babibasaba.
Agira ati: “Dufite ikizere ko nabo bake bazahinduka kubera ubuziranenge mu bwiza n’ubwinshi birimo gushyirwamo”.
Mugabe Robert na we yigira muri iyo koperative, avuga ko amaze kubona inyungu zo kuba yarakuye amaboko mu mifuka agafata ubudozi bw’inkweto nk’umwuga we uzamugeza ku iterambere, agaheraho asaba bagenzi be kuva mu ngeso zitari nziza zo kunywa ibiyobyabwenge barimo bakaza bakifatanya bagahesha isura nziza u Rwanda.
Avuga ko mu nzozi ze afite intego yo kuzakora uruganda nk’urwo kugira ngo abashe guha akazi abataragera kuri urwo rwego.
Umukozi ushinzwe ubucuruzi no kwamamaza muri iyi koperative Migambi John atangaza ko nyuma yo kurangiza kaminuza akabura akazi yafashe umwanzuro wo kwinjira muri iyo koperative kugira ngo we na bagenzi bave mu bucuruzi butemewe bwanabagiraho ingaruka ahubwo bakore ibintu bifite ireme.
Asobanura ko ubumenyi bafite babuhawe n’umuhinde wabikoreraga i Huye, nyuma bihuza ari abanyamuryango 10 kandi basabwa kwishakamo amafaranga 10 000.
Migambi agira ati: “Twatangije amafaranga 10 000 ku muntu tumaze kugira 300 000 dushaka aho gukorera dukodesha 5000 tuzamuka ku 20 000 none ubu turakodesha inzu ya 250 000”.
Avuga ko hakiri imbogamizi mu mikorere yabo irimo kutabona impu mu buryo bworoshye hakaba izitumizwa muri Kenya, kubona ahantu hanini ho kwigishiriza urubyiruko kugira ngo rugire ubumenyi bwo gukora umwuga. Ikindi ni ukubona ibikoresho bihambaye byabafasha gukora ibyujuje ubuziranenge byakenerwa mu Rwanda no mu mahanga.
Atangaza ko afite inzozi zo gukura urubyiruko mu muhanda mu rwego rwo kubashishikariza gukoresha amaboko bakareka no guhora bateze Leta amaboko.
Ati: “Leta ihora idushishikariza kwiteza imbere twihangira imirimo, ni yo mpamvu twafashe iya mbere twishakamo ibisubizo.
Umuyobozi w’iyi koperative Uwimana Jean d’Amour wahoze ari umuzunguzayi nyuma yo gushinga iyo koperative, yishimira ko nyuma yo guhemba abakozi na we yigenera umushahara w’amafaranga ibihumbi 600 ku kwezi.
Ashima Leta yashyizeho gahunda yo guteza imbere ibikorerwa mu Rwanda kuko byatumye hari abakanguka batangira guhanga ibishya bitabaye ngombwa ko batumiza ibintu byose hanze.
Umuyobozi w’Umuryango w’abikorera uhuje abakora ibikorwa by’itumanaho, itangazamakuru n’imenyekanishabikorwa (APEX) Kabagambe R. Ignatius, avuga ko inshingano zabo ari ubuvugizi, imenyekanishabikorwa, itumanaho no gutanga inama uburyo umuntu yakwigaragaza ibikorwa bye bikagaragara bikanamenyekana.
Avuga ko APEX izakomeza gukora ubuvugizi kuri Leta, imiryango itari iya Leta, abikorera kugira ngo ibikorerwa mu Rwanda bitandukanye bikorerwe ubuvugizi bikundishwe abantu kuko ntawe utazi akamaro ko kugura iby’imbere mu gihugu, kubikunda no kubikoresha ari byo kubaka nyabyo hadatakazwa amafaranga.
Agira ati: “Ni byiza ko abo ukorera ubagaragariza ibyo ukora bityo n’abaguha inkunga bakamenya ibyo ukora. Ni amahitamo meza kandi azababyarira umusaruro”.
Koperative ikorera mu murenge wa Kimisagara mu karere ka Nyarugenge yashinzwe mu mwaka wa 2014 igizwe n’urubyiruko 80.


text:
Abana 3 bavukana bavuye mu ishuri bavuga ko ‘ubuyobozi bwaryo n’Abarimu babatoteza’
*Umwarimu bivugwa ko yakubise umwe muri bo yarekuwe amaze ibyumweru afunzwe
*Abarimu n’Ubuyobozi bw’Ikigo bavuga ko uriya Mwarimu yafunzwe arengana
Nyanza: Umunyeshuri wiga ku ishuri ribanza rya Busasamana mu Karere ka Nyanza ashinja umwarimu kumukubita, Urwego rw’Ubugenzacyaha (RIB) rukavuga ko yafashwe ashyikirizwa Ubushinjacyaha, nyuma ararekurwa. Uriya munyeshuri n’abavandimwe be babiri bavuye mu ishuri.
Abarimu n’abanyeshuri kuri ririya shuri bavuga Umwarimu wafunzwe ibyumweru bibiri akarekurwa muri iki Cyumweru yarenganye.
Umuvugizi w’umusigire w’Urwego rw’Ubugenzacyaha (RIB), Dr. Murangira B. Thierry yabwiye Umuseke ko bataye muri yombi Umwarimu witwa Harerimana Manasse wigisha ku ishuri ribanza rya Busasamana riherereye mu kagali ka Nyanza mu Murenge wa Busasamana, mu Karere ka Nyanza, taliki ya 08 Ukuboza 2020.
Harerimana yatawe muri yombi akurikiranweho icyaha cyo gukubita no gukomeretsa ku bushake umwana w’imyaka 14 y’amavuko, aho amenyo ye yangiritse ajyanwa ku Bitaro bya Kanombe i Kigali.
Ati “Nibyo RIB Sitasiyo ya Busamana yafunze Manasse, dosiye ye yashyikirijwe Ubushinjacyaha.”
Dr. Murangira avuga ko abatangabuhamya bemeza ko umwarimu yakubise uwo mwana urubaho ku kibuno, ndetse no ku munwa amuziza ko yakarabye nabi mbere yo kwinjira mu ishuri.
Umwana bivugwa ko yakubiswe akanakomereka yiga mu mwaka wa Gatandatu w’amashuri abanza, umurebeye inyuma arakomeye, cyakora yeretse Umunyamakuru mu kanwa ko mu ishinya ava amaraso ngo ari ibintu byatewe na Mwarimu Manasse, arya bimugoye kuko ababara.
Ati “Mwarimu Manasse yankubise urubaho ku kibuno no haruguru y’ikibuno ndi gukuraba mpita nkubita amenyo ku rukarabiro.”
Umwarimu wamwigishaga isomo rya Science witwa Ntahabana Jean de Dieu yemeza ko umwana yakomeretse bitewe n’uko yagonganye na bagenzi be ubwo Mwarimu yari aje, akavuga ngo ubwo harimo metero? (mu rwego kwirinda COVID19); biruka bahunga maze akubita umunwa ku rukarabiro agonganye n’abandi.
Avuga ko byabaye taliki ya 11 Ugushyingo 2020.
Ati “Njye naramwibarije akimara gukomereka ambwira ko atababaye cyane, nyuma aza mu ishuri arira ndetse yamaze ibyumweru bibiri yiga nta kibazo aho yemeraga ko yakomeretse bitewe na bagenzi be bagwiriranye bikamuviramo batabigizemo ubushake, twe nk’abarezi twatunguwe no kuba taliki ya 7 Ukuboza 2020 Mwarimu Manasse yarahawe Convocation (inyandiko imutumiza kwitaba) imuhamagaza kujya kuri RIB nyuma twumva ngo baramufunze.”
Umuyobozi w’Ishuri ribanza rya Busasamana, Mukagihana Josiane avuga ko Umwarimu ayobora yarenganyijwe kuko uwo mwana yanakomeje kwiga ubona nta kibazo afite.
Abana batanze ubuhamya babwiye Umunyamakuru ko bashutswe bakanahabwa amafaranga ngo bashinje Mwarimu Manasse. Umwe ati “Vava yarambwiye ngo njye gutanga ubuhamya nshinja Manasse maze nyuma Papa we ampa Frw 1000 ngira ubwoba mbibwira Mama kuko numvaga ko mpawe ruswa, maze Mama musaba imbabazi.”
Undi avuga ko atarahari ariko yashutswe kugira ngo ajye gushinja Mwarimu maze nyuma ahura na se wa Vava ahita amuha Frw 500.
Ntihinyuka Elie (Se w’umwana wakomeretse), ahakana ko yatanze amafaranga ngo abana bashinje Mwarimu.
Ati “Njye batanga ubuhamya sinari mpari nari i Kigali, niba Abaganga bemeza ko umwana yakomerekejwe njye ntacyo narenzaho.”
Amakuru agera ku UMUSEKE ni uko Mwarimu Manasse Harerimana (wigisha isomo ry’Imibare) ntiyajyeraga mu ishuri uwo munyeshuri yigamo, yarekuwe amaze ibyumweru bibiri afunzwe.
Umwana wakomeretse n’abavandimwe be babiri ntibakiga, kandi bavuze ko batazasubira kuri kiriya kigo ngo kuko ubuyobozi bw’ikigo n’Abarimu babatoteza, ibintu ubuyobozi bwo buhakana.
Amafoto@NSHIMIYIMANA
Theogene NSHIMIMANA
UMUSEKE.RW/NYANZA


text:
Bavandimwe, nshuti zange mwese banyamuryango ba Diaspora yacu ya RCA-SK
Umugoroba mwiza kuri twese
Nfashe uyu mwanya ngirango mbashimire cyane mbikuye ku mutima ibihe byiza twagiranye ubwo nari umuyobozi wa Diaspora yacu, ndabashimira icyizere mwangiriye mwese, ndashimira team twakoranye yose, mbashimiye uburyo mwatubaye hafi nka Executive committee
Ibyo twashoboye gukora no kugeraho byose byashobotse kubera mwebwe mwese nka Diaspora; mwarakoze cyane kwitanga mubikorwa byose no kudushyigikira nka team
Turizera ko ibyo tutashoboye kugeraho muri iki gihe tumaze mubuyobozi bwa RCA-SK, ubuyobozi bwacu bushya bwiza buzadufasha kubigeraho byanze bikunze nitubatera ingabo mubitugu, kuko mbaziho ubushake, ubushobozi, ubuhanga n'ubwitange
Mpaye ikaze abayobozi banjye kandi bacu bashya, mbizeza ko tubari inyuma
Murakoze cyane mukomeze mugire ibihe byiza
GBU


text:
Hari ibintu biza ku isonga cyane kuburyo umukobwa ubyujuje cyane cyane muri iki gihe, usanga arwanirwa n’abasore ngo bamugire umugore, kuburyo adashobora kugumirwa.
Umukobwa urangwa n’ubwiza karemano
Muri rusange n’ubwo abasore badakunda kimwe, hari ibyo benshi bahuriraho kandi by’ingenzi biranga umukobwa ushobora kuvamo mutima w’urugo nk’uko bakunze kubivuga.
Ibi rero ni bimwe mu biranga umukobwa muzima abasore bose bahora barota ushobora kubaka rugakomera:
1.Umukobwa utagira ishyari
Umukobwa ugira ishyari akenshi usanga arangwa no kugira umushiha kandi no kubana n’abandi biramugora cyane kuko aba yumva abafitiye ishyari. Umukobwa utagira iyi ngeso arakundwa cyane kuko abasore bumvako iyo umukobwa nta shyari agira aba anyurwa n’ibyo afite.
2.Umukobwa ushikama ku wo ari we
Burya umukobwa utajahagurika ngo yerekane impinduka kuri we za hato na hato, yishimirwa n’abasore cyane kuko imico agaragaza muri icyo gihe bibaha icyizereko batazigera bacogora kuyigaragaza. Si byiza rero ngo niba uri umukobwa usamarire akaje kose ngo wumve ko ugomba kwitwara nka runaka kuko imyitwarire y’abantu iaratandukanye cyane, wazabura ibyo ufata n’ibyo ureka ugahinduka injajwa.
3.Ntukabe nyambere igihe cyose guhamagara umuhungu
Kuri iyi ngingo twababwira ko atari bibi rwose guhamagara umuhungu, ariko wibigira akamenyero ngo uhore umuhamagara kandi ubona we ataguhamagara. Burya akenshi iyo ubona umusore atakwandikira cyangwa se ngo aguhamagare, ashobora kuba atakwiyumvamo cyangwa hari ibyo akigenzura.
4.Umukobwa urangwa n’ubwiza karemano
Ni kenshi usanga igitsinagore kibanda ku bintu cyakisiga mu rwego rwo kongera ubwiza bwabo ku mubiri. Nyamara burya abagabo benshi usanga bakururwa cyane n’umukobwa wifitiye ubwiza karemano, kuko aba azi ko ubwo bwiza iteka azabuhorana. Si byiza cyane rero kwishyiraho ibintu birenze ku isura yawe kuko abakobwa ni beza ku kigero gikurura abagabo kabone n’ubwo baba batisize ibyo bintu.
5.Umukobwa usabana n’inshuti
Iyo umukobwa azi gusabana n’inshuti ariko akirinda gusamara, bituma akenshi akundwa n’abasore ku buryo bumva bifuje kumugira umugoe. Baba bazi ko azabasha kubakirira abashyitsi neza, bagafata inshuti zabo neza ntibabace ku muryango ahubwo urugo rwabo rukibera nyabagendwa.


text:
Ni kenshi abasore bajya bicisha abakobwa urukundo biturutse kukuba batabashije gusobanukirwa n’imwitwarire y’abakobwa, usanga hari aberekwa urukundo ntibabimenye, Cityradio.rw
yaduteguriye bimwe mu bimenyetso byakwereka ko umukobwa yagukunze
- Indoro akureba
Mugihe muri ahantu hihereye, indoor ye ushobora kuyibonamo ibyiyumviro. Kandi ngo ukita cyane ku imboni y’ ijisho kuko ngo ishobora ku kubwira ibyo wifuza byose kumenya ku by’ urukundo rwe. Umukobwa ashobora kuvuga byinshi ku maso ye, ashobora kugaragaza umubabaro, ibyishimo, ubwoba ndetse ni ibyuyumviro. Nubikurikirana uzamenya ibi bikurikira.
• Imboni ze z’ amaso zishobora kwiyongera, mushobora no guhuza amaso ho gato yirinda ko hari icyibi cyamubaho igihe nawe umukubize amaso.
• Azamwenyuramo gake, asa nkuwerekana ikintu mu maso ye.
Menyako: ibyo buri gihe , atazabikorera abandi, kandi atazitwara gutyo arikumwe na bandi nk’ uko abigenza arikumwe nawe.
- Akina n’ imisatsi ye
Igihe abakobwa barikumwe na abagabo, abakoobwa bakoresha imisatsi mu kuvuga ibintu byinshi, ikibabaje ni uko urwo ruimi Atari uryo tuvuga. Umukobwa uzaba akwishimiye azayikoramo igihe ari iruhande rwawe. Ibyo abakobwa bakunze kubikora igihe bari kumwe na abagabo. Ibi kandi bishobora no kuba ikimenyesto giterwa n’ ubwonko. Abayabuze icyo amaze amaboko ye.
Menya ko: igihe abikoze neza , igihe muri kumwe menya ko aba akwiyumvamo.
- Ashobora gukora ku minwa ye ndetse akanayiruma
Iryo tumanaho ry’ iminwa ntirikenera kuvuga, menya ko ubwo uwo mukobwa afite icyo asobanuye atabishyize mu magambo. Ashobora kubikora nk’ ikimenyesto cyo gutekereza kugusoma. Nawe igihe akoze ku munywa akanayirwa ho gato nawe usubira mubitekereso byo ku musoma.
- Umubiri we arawukwegereza
Kwegerana cyane ni ikimenyesto gikomeye gishobora ku kwereka ko hari ikintu kidasanzwe gituma mushaka kwegerana. Muri rusange ibiganiro bikorwa mu kinyabupfura ariko igihe uri kumwe n’ umukobwa hazamo ikimenyesto cyo kwiyumvanamo bidasanzwe.
Aha wakwibaza ibi bibazo:
Yaba agerageza ku kwegera igihe muri kumwe?
Ese iyo ahagaze imbere yawe, yaba agerageza kukwegera?
Ita cyane ku maguru ye , ese amino ye aba ayakwerekeje ho?
Niba ari byo , ubwo agerageza ku kwereka ko akwishimiye. Aba agamije ku kwereka ko atagutesha agaciro cg adashaka kukwereka ko atifuza kutaba aho uteri!!
- Ashaka kuba aho uri hose buri gihe
Buri gihe agenga mu hantu hari abantu benshi, amaso ye yerekeza aho uri gusa, agenda akureba, amwenyura iye kureba inshuti ze. Bivuze ko aba agutekereza igihe cyose agiye aho hantu.
Menya ko: wari mu bitekerezo bye, ndetse aba akeneye gusuzuma ngo amenye ko yari ahari mbere yuko agenda.
- Agukoraho nk’ impanuka, atabishaka
Igihe umukobwa agukora kora, nabyo ni ikimenyetso gikomeye cyerekana ko akwishimiye. Iyo abonye icyuho cyo kugukoraho abikora nkaho atabishakaga . kubera iki?
Kuberako , aba asobanura ko abonye impamvu yo kugukoraho.
Uko kugukoraho bitunguranye ni cyo kimenyetso simusiga gihamya ko akwishimira.
Itondere ibi:
Yaba arambika ibiganza bye ku ntugu zawe igihe agusuhuza?
Yaba ahagarara akwegereye cyane?
Yaba afata buhoro buhoro intoki zawe igihe urimo kumusetsa cyangwa umubwira urwenya?
NIba ibisubizo ari yego, ubwo ntakabuza arakwishimira.
- Asetswa n’ udukuru umubwiye kandi tutanashimishije.
Ibi nibyo bigaragaza ko buri muntu agaragaza kuvuga ibintu bimwe akoresheje indimi zitandukanye. Umukobwa usetswa n’ udukuru utwari two twose, ndeste n’ utwo wavanya muri komedi, azaba ashaka ku kwereka ko akwishimiye Atari uko ako gastory gashimishije.
- Akuganira ho ari kumwe n’ inshuti ze
Umukobwa ugukunda azakenera ku kuvugaho igihe ari kumwe n’ inshuti ze.
• Inshuti ze zibitekerezaho ik?
• Zaba zitekereza ko umukunda?
• Zemeza ko muberanye?
Icyo gihe azemeza ko nawe umukunda igihe azabona ko utagaragariza urukundo izo nshuti ze. Ibyo biganiro bizagaragaza ko uri mu bitekerezo bye, n’ ubwo atahita abikubwira ako kanya.
Nkuko tubikesha gazeti la leo , bakomeza batubwira ko abakobwa bagira uburyo bwinshi bwo kwereka abahungu ko babakunda ariko bumwe muri ubwo ni ingenzi.
Menya ko: igihe akwishimira, mubwire ko nawe umwishimira.
Nta kintu gishimisha abakobwa nk’ abagabo b’ inyangamugayo mu byiyumviro byabo.


text:
Ntabwo dukwiye kwibaza niba ikuzimu habaho kuko Yesu abivuga inshuro nyinshi mu butumwa bwiza. (Matayo 23:33; Luka 12: 5; Matayo 16:18 ), Icyakora bishobora kugorana kwiyumvisha uburyo Imana yuje urukundo n’imbabazi ishobora kureka abantu bakajya ahantu havugwa "itanura ry’umuriro" ubuzima bwabo bwose. (Matayo 13:50)
Iyo bijyanye nuko abantu bashobora kujya ikuzimu, Ibyanditswe byera byerekana ko aribwo buryo bwa nyuma bw’Imana. Imana ntabwo ishaka ko hari n’umwe warimbuka ngo abure ubugingo buhoraho, ahubwo yishimira ko abantu bose bakwihana bagakizwa, bakazabona ubugingo buhoraho. " Ibyo ni byo byiza byemerwa imbere y’Imana Umukiza wacu, ishaka ko abantu bose bakizwa bakamenya ukuri" 1Timoteyo 2:3-4
Kwihana ni igikorwa cyo kwicuza icyaha umuntu yakoze bivuye ku mutima, afite intego yo kutazagisubiramo ukundi. Kwihana bijyana no gufata icyemezo cyo kuva mu bibi umuntu agakorera Imana. Kwihana ni kimwe mu bisabwa kugira ngo umuntu ahunge kuzajya ikuzimu 2 Petero 3: 9
Imana ntishaka ko umuntu uwo ari we wese yajya ikuzimu. Imana iha abantu bose amahirwe menshi yo kwihana no kwakira imbabazi. Ni kenshi Imana yegera abantu mu buryo butandukanye, ibasaba kwiyunga nayo. Ndetse yohereje Umwana wayo w’ikinege ku isi kugira ngo atwereke inzira, ibi byose kwari ukugira ngo tubone amahirwe yose ashoboka kugira ngo dukizwe. (Yohana 3:16)
Mu gihe cya Nowa “ububi bw’umuntu bwari bwinshi, kandi ibitekerezo by’umutima we byahoraga ari bibi cyane buri gihe,” nyamara Imana yarinze Nowa, kandi nyuma y’igihano cyo kurimbuka kwa abantu b’icyo gihe, Imana yagiriye imbabazi abantu n’ibifite ubuzima byose.
Itangiriro 6, Urugero rugaragaza kwihangana kw’Imana n’imbabazi zayo
Imana irakiranuka, ni umucamanza w’ukuri utabera.
“Imbere y’Uwiteka kuko agiye kuza, agiye kuza agacira abari mu isi imanza, Azacira abari mu isi imanza zitabera” Zaburi 96: 13
Imana irakiranuka, nta muntu n’umwe uzarimbuka atarigeze aburirwa. N’umuntu utarigeze amenya iby’Imana, ngo asobanukirwa iby’imbabazi zayo, azacirwa urubanza bigendanye n’umutima nama we uko wamwerekaga icyiza n’icyibi.
Intumwa Pawulo yandikiye Abaroma 2 :12, ko “Abakoze ibyaha bose batazi amategeko bazarimbuka badahowe amategeko , kandi abakoze ibyaha bose bazi amategeko bazacirwaho iteka ry’amategeko. Kuko abumva gusa amategeko atari bo bakiranuka ku Mana, ahubwo abayumvira nibo bazatsindishirizwa nayo”
Abantu bashobora gutekereza ko kuzahanirwa kujya ikuzimu, Imana ishobora kuba yarakabije cyane icyo gihano. Ariko nanone abantu bakwiye kumenya ububi bw’icyaha, kubera ko Imana itazihanganira ko icyaha kinjira mu bwami bwayo.
Ntabwo Imana ariyo izagira uruhare mukohereza abantu ikuzimu, kubera ko ikiranuka ireka hagakora amahitamo y’abantu.
Nkuko hariho inzira iganisha abantu mu ijuru, ninako hariho inzira iganisha abantu ikuzimu. Kuzajya mu ijuru cyangwa i kuzimu ni inzira umuntu ahitamo mbere, iyo umuntu anyuranya n’ubushake bw’Imana ntiyubahe amategeko yayo, aho yigenera kuzaba harumvikana.
Fata umwanya witerezeho uyu munsi
Aha ikintu cyambere dukwiye gutekereza ntabwo ari ugutinya ikuzimu mbere yo gutinya gukora icyaha, gutinya gucumura ku Mana. Yosefu yagaragaje gutinya Imana ntiyahemuka ati
"None nabasha nte gukora icyaha gikomeye gityo, ngacumura ku Mana?" Itangiriro 39:9
Buri gihe ukwiye kwibwira amagambo Yosefu yibajije, maze ukirinda gukora icyaha. Ubwo urugendo rwacu mu isi ruzarangira tuzabazwa imbere y’Imana ibyo twakoze byose , ibyo twakiranutsemo tuzabihemberwa ariko kandi n’ibyo twakiraniwemo tubihanirwe.
“Dore ndaza vuba nzanye ingororano kugira ngo ngororere umuntu wese ibikwiriye ibyo yakoze” Ibyahishuwe 22: 12
Abahisemo kugendera mu bushake bw’Imana , basobanukiwe kugira neza kwayo n’ibyiza ibagambiriyeho. Babayeho ubuzima bw’amahoro kandi bw’uje ibyishimo naho isi yagira imidugararo. Dukwiye kwisubiramo tugatekereza ku guhamagarwa kwacu, tukabera abantu bose impumuro nziza tukababwira inkuru z’agakiza k’Imana ko Yesu yatanze ikiguzi gikomeye kugira ngo abarinde kuzaba ahantu h’imibabaro iteka (ikuzimu). Twibuke ko twatumwe kuvuga ubutumwa bwiza mu si.
Umuntu wese mu ruhande rwe, akwiriye gufata igihe cyo kwigenzura akareba niba agihagaze mu nzira ikwiye Imana imwifuzamo. Iki ni igihe cyo gutekereza ku mumaro wacu ku Mana, cyane tunibuka ko hariho urubanza nyuma y’ubu buzima.
Source: ActiveChristianity.org
[email protected]


text:
Huye:Umwana watsinze amarushanwa y’Icyongereza yahawe ibyangombwa BYOSE by’ishuri
Rugwiro Musoni Brillant wabaye uwa kabiri muri Leta zunze ubumwe z’Abarabu wagiye ahagarariye u Rwanda mu gusesengura amagambo y’Icyongereza aherutse kurangiza amashuri abanza muri ‘New Vision Primary School’ mu karere ka Huye. Ubuyobozi bw’aho agiye yigaga bwamuhaye ibyo azakenera byose.
Yahawe kandi amafaranga y’ishuri angana na Frw 138 000.
Ishuri yigagaho ryamuhaye kandi ibikoresho by’ishuri rimushimira ishema yarihesheje, ubwo yabaga uwa kabiri mu marushanwa yo gusobanura amagambo y’Icyongereza yabereye Dubai akitabirwa n’abana 150 bo mu bihugu 20.
Ubuyobozi bukimara kwemerera umwana iki gihembo,Jean Damascène Mwizerwa, umuyobozi w’inama y’ababyeyi kuri New Vision Primary School, avuga ko babibwiye abarera kuri kiriya kigo nabo barabyemera.
Umuyobozi wa kiriya kigo witwa Edouard Mugwaneza avuga ko kiriya gihembo bageneye Rugwiro kugira ngo ‘bamutere akanyabugabo’ ko gukomeza gutsinda kandi borohereze ababyeyi be mu kumushakira ibikoresho n’amafaranga y’ishuri.
Ikindi kandi ngo ni n’uburyo bwo gushishikariza n’abandi bana kwigana umwete.
Ati:“ibi bitera n’abandi bana kwiga bashyizemo imbaraga, bumva ko nibatsinda neza bashobora kubihemberwa ku rwego rw’ishuri, urw’ikigo ndetse n’urw’igihugu”.
Umubyeyi w’uyu mwana, Célestin Musoni, avuga ko guhabwa igihembo nk’iki cyo kwishyurirwa amafaranga n’ibindi bikoresho by’ishuri bizaborohereza, umwana akajya kwiga nta kibazo bafite.
Avuga ko umwana we agitangira amarushanwa atari azi ko azabasha gutsinda ku rwego yagezeho, ko byamushimishije, bimutera ishema.
Uyu mubyeyi avuga ko azakomeza kumukurikirana umwana we kugira ngo uburere bw’umwana we burusheho kugenda neza.
Rugwiro Musoni Brillant agiye kwiga mu mwaka wa mbere ku ishuri ryisumbuye rya GS St Bernadette Save mu karere ka Gisagara.
Yabwiye Umuseke ko yishimiye kuhiga kuko yahahisemo.
UMUSEKE.RW


text:
Ushobora kuba ubona abantu biyanditse cyangwa bishwaratuye ku maboko, mu ijosi, mu maso n’ahandi . Muri iki gihe biraharawe cyane aho usanga bikunda gukorwa n’urubyiruko. Ibyo bikaba ari byo bita imyinunguture cyangwa Tatouage mu rurimi rw’igifaransa. Ariko uretse kubirebesha amaso gusa, waba uzi tatouage icyo ari cyo ndetse n’ingaruka zabyo ku buzima ? Umuganga.com twabikuviriye imuzi.Tatouage ni igikorwa kibaho mu buzima, kirangwa no kwiyandika ku mubiri hatoborwa utwenge duto two kuva ku burebure bwa milimetero 1 kugera kuri 2, dushyirwamo imiti ihindura ibara ry’uruhu, ahanini hagamijwe gukora ishusho y’icyo umutu aba yifuza, wenda kubera impamvu zitandukanye zijyanye n’igihe agezemo. Ibyo ni nk’urwibutso rw’urugendo wagize, mwibarutse akana se, wibuka wenda umuntu wakundaga mutakiri hamwe n’ibindi byinshi bigendanye n’icyo umuntu ashaka.
Nk’uko tubikesha urubuga www.ehow.com, ngo ingaruka za tatouage zaba ari nyinshi kandi zitoroshye. Aha, uru rubuga rukomeza rutangaza nko kuba umuntu yabyimbirwa, kwandura indwara nka hepatite B na C, herpes ndetse n’agakoko gatera SIDA(VIH),ari na yo mpamvu byagakwiye gutekerezwaho cyane mbere yo kubikora.
Ehow.com kandi ntiyatereye aho itwereka ingaruka zo kwiyandika ku mubiri gusa, ahubwo ikomeza itwereka n’ubundi buryo bwo kuzirinda igihe uhisemo gukora iki gikorwa.
Ivuga ko ukora iki gikorwa, ni ukuvuga uwandika ku mubiri (tatoueur),mbere yo gutangira iki gikorwa agomba gukaraba neza ibiganza, kwambara ibirinda intoki byabugenewe (gants de chirurgie), gutunganya ahanagura kandi yoza ibikoresho nyuma ya buri gikorwa no koza uruhu aho agiye kwandika akoresheje imiti n’amazi yabugenewe kugira ngo yice udukoko dushobora kwinjira mu mubiri, noneho igihe arangije akaba yashyira igipfuko ahanditswe kugira ngo hakire neza kandi arinde udukoko kuba twakwinjiramo.
Uwanditsweho kandi na we, ehow.com ikomeza itubwira ko agomba gukoesha ibikoresho byica udukoko dutera indwara ariko akirinda alchool. Gupfuka igikomere byo ni ukuvuga ahanditswe n’igipfuko cyumutse (pensement sec) mu gihe cy’icyumweru, ukahomora ukoresheje amavuta yabugenewe mu kumisha ibikomere vuba (creme cicatrisante), kutajya ku zuba cyane no kwirinda kwiyuhagira igihe kigera ku kwezi mu rwego rwo kurinda amazi kwinjira mu gikomere.
Abakunda kwiyandikaho rero, ngo ni byiza kurinda ubuzima icyabuhungabanya,waba uhisemo kubikora kandi ukegera umwanditsi ubisobanukiwe, byaba hari ingaruka bikuzaniye ukegera muganga ubihugukiwe akaguha ubufasha.


text:
Mu Rwanda
Cardinal Kambanda arasomerwa Misa yo kumwakira nka Cardinal wa mbere w’u Rwanda
Mu gitondo cyo kuri uyu wa 06, Ukuboza, 2020 muri Kigali Arena harasomwa Misa yo kwakira Cardinal Antoine Kambanda nka Cardinal wa mbere mu Mateka y’u Rwanda.
Imyiteguro y’aho iriya Misa iri bumerwe yarangiye, bikaba biteganyijwe ko Misa iri butangire mu gihe kitarambiranye.
Taliki 28, Ugushyingo, 2020 nibwo Mgr Kambanda Antoine yagizwe Cardinal wa mbere u Rwanda rufite.
Izina Cardinal bivuga Inkingi, umusingi, cyangwa ikintu cy’ingenzi ibintu biba bishingiyeho.
Urwego rwa Papa nirwo rwonyine ruruta urwego rwa Cardinal mu nzego zose za Kiliziya Gatulika y’i Roma.
Kugira ngo umuntu abe cardinal biterwa n’uko aba yatowe na Nyirubutungane Papa ubwe, ku bushake bwe bwite.
Uwo muntu agomba kuba ari mu nzego za gisaseridoti, umwepiskopi cyangwa umupadiri, aagomba kuba ari inyangamugayo, akwiye kwizerwa, agaragaza ukwemera guhamye, imyitwarire ikwiye gushimwa, arangwa n’ubushishozi mu gucunga ibya Kiliziya.
Abakaridinali ba Kiliziya Gatolika ya Roma bagize urugaga rwihariye (Collège cardinalice), bakaba bafite inshingano zihariye bahabwa nʾamategeko ya Kiliziya.
Inshingano yabo ya mbre ni uko bafite ububasha bwo gutora no gutorwamo Nyirubutungane Papa, mu muhezo (conclave) utorerwamo Papa.
Ibi bigira amategeko yihariye abigenga.
Indi nshingano, Abakaridinali bafite ni ugufasha no kugira inama Nyirubutungane Papa, babikoze mu rugaga rwabo, igihe Papa yabatumiye mu gufata ibyemezo bikomeye birebana nʾubuzima bwa Kiliziya, cyangwa ku bibazo byʾingutu bireba Kiliziya .
Papa kandi ashobora gusaba inama umu cardinal ku giti cye, bishingiye ku butumwa bwihariye afite mu kubusohoza yunze ubumwe na Papa mu buzima busanzwe bwa Kiliziya yose.
Aba cardinal bagabanyijemo ibyiciro bibiri:
-Hari Abakaridinali baba mu murwa wa Roma, bakaba bashinzwe Ingaga zitandukanye za Papa cyangwa Ibiro bya Papa bifite ubutumwa butandukanye.
-Hari nʾAbakaridinali baba muri za Diyosezi zitandukanye mu migabane itandukanye yʾisi, mu butumwa butandukanye bwa Kiliziya.
Cardinal Antoine KAMBANDA azakomeza kuba Arkiyepiskopi wa Kigali.
Bose hamwe mu rugaga rwabo, nkʾabajyanama ba Papa, bagize Kiliziya yihariye ya Roma, bakaba ari Inkingi za Kiliziya Gatolika (Princes de lʾEglise Catholique), kandi bakagira uburenganzira busesuye mu murwa wa Papa.
1 Comment
-
Twishimiye urwego yashyizwemo n’ishema k’u Rwanda


text:
Samuel Imanirafasha , umusore usengera mu itorero rya ADEPR Remera, akaba ari umuhanzi mu ndirimbo zo kuramya Imana utaramara igihe kinini muri uyu muziki .
Yasohoye indirimbo ivuga kumyifatire imwe ni mwe bamwe mubakozi b’Imana bagira itari myiza , ko bakwiye kubihindura , abinyujije mu ndirimbo “indirimbo Amariba”.
Mu bihe byashize, Samuel yagiye agaragara ko afite inyota yo kuvuga ubutumwa bwiza anyuze mu ndirimbo , aza kubigeraho, doreko kugeza ubu amaze gusohora indirimbo 4 , eshatu (3) zikozwe muburyo bw’amajwi , Amariba akaba ariyo ikoze no muburyo bw’amashusho .
Mu kiganiro yagiranye n’ikinyamakuru isezerano.com, uyu munsi taliki 24/5/2021 yadutangarije byinshi mu bigize iyo ndirimbo ye nshyashya Amariba , yagize ati” Amariba ni menshi kuko n’ubuzima ni amariba , n’akazi dukora ni amariba , kuko amariba n’ikintu ukora kugirango ubuzima bwawe bubeho. Ariko amariba mvuga ni umurimo w’Imana aho tuvoma ubuzima bw’Umwuka .
Yakomeje avuga ko iyo ndirimbo yaje amaze kubona ukuntu umurimo w’Imana muriyi minsi utonganiwe cyane . Kuko iyo wicaye ukareba mu isi yose , uko uyu murimo wakorwaga cyangwa uko twasengaga , cyane cyane abashinzwe kugaburira abantu aribo bashumba ntabwo ariko benshi bakiri .
Muri iyi ndirimbo Samuel yaririmbyemo amariba yazize abashumba babi, bituma tumubaza niba adafite ubwoba ko yaba agiye kugirana ibibazo nabo. Ati “ ntabwo ari bose kuko hari abeza n’ababi , ariko ahantu hari abashumba babi intama ziguye umwuma .
Uziko uhagaze neza mu murimo uko yahamagawe akaba ariko ari uwo nta kibazo gihari . Ariko umushumba uziko mu mukumbi aragiye harimo umwuma akwiye kwisubiraho agahinduka kuko Imana yabahamagariye kwita k’umukumbi baragiye ntugire umwuma .
Mu magambo ye kandi yakomeje yemeza ko aje kuvuga ijambo ry’Imana ko atazanywe noguhangana , kuko ashaka kwamamaza ubutumwa bwiza bwa Kristo . Kandi ko afite byinshi ahishiye abagiye gutangira gukunda ibihangano bye , abasaba kumushyigikira mwandika ubutumwa kuri channel ya Youtube , kugirango amenye ibyo akwiye gushyiramo imbaraga.
KANDA HANO WUMVE INDIRIMBO YE
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
Ni ku wa kane, akaba ari umunsi w’isoko mu gasantere ka mugera mu karere ka gatsibo. Hari urujya n’uruza rw’abantu benshi baje kurema isoko. Mu gihe bamwe bashishikajwe no kujya kwihahira ndetse no gucuruza, hari abandi benshi barangajwe no kureba Sandrine ukanikira hafi y’isoko. Yambaye igisarubeti cy’ubururu ari mu kazi ke ka buri munsi. Twamusanze avuye munsi y’imodoka, maze atubwira ko kugira ngo abe umukanishi w’ibinyabiziga yabishyigikiwemo na se.
Sandrine afite imyaka 20. Yize gukanika ibinyabiziga. Yakuze yifuza kuzaba umuntu wikorera ku giti ke, atiriwe ategereza akazi ku bandi. Aho ni ho igitekerezo cyavuye cyo kwiga ubukanishi kuri ubu akaba akanika imodoka n’amapikipiki. Sandrine ati: “Usibye kwigirira ikizere, kugisha inama no kumva mfite ubushake nta kindi nari mfite, ku buryo iyo data atanshyigikira, byari kungora kubigeraho”.
Kugira ngo Sandrine agere kuri ibi, se yamushyigikiye muri byinshi birimo kumurihira ishuri, kumushakira ahantu ho kwimenyereza umwuga ndetse nyuma anamwongerera ubushobozi kugira ngo agure ibikoresho.
Inzozi za Sandrine zabaye impamo. Ubu yikorera ku giti ke ndetse amaze no gutera intambwe aho yaguze moto yifashisha mu kazi. Gusa atangira urugendo rwe hari abamucaga intege bamubwira ko nta mukobwa wiga ubukanishi, ko ngo atabasha guterura ibikoresho by’imodoka ndetse ko nta mukobwa ukwiriye kuryama munsi y’imodoka. Ariko muri ibyo bihe, se yamuhoraga hafi. Sandrine ati: “Ndabyibuka papa ambwira ngo ‘komereza aho ndagushyigikiye’. Ndetse yongeraho ko umuntu ari we wigira.” Aya ni amagambo akenshi Sandrine asubiramo iyo abonye ahantu ageze kubera ko papa we yamushyigikiye nyuma y’uko hari byinshi byamucaga intege.
Nyuma yo kuganira na Sandrine, yagiye kutwereka aho se yarimo acuruza ibisheke mu isoko, haruguru gato y’aho umukobwa we akanikira. Tuganira na we, yaratubwiye ati: “Nge nk’umubyeyi numvise ibitekerezo by’umwana wange. Ndabyibuka igitekerezo cya mbere namuhaye, namusabye kubishyiramo ubushake kugira ngo azabibyaze umusaruro. Maze na we arankundira abishyiramo imbaraga none kuri ubu yageze ku cyo yifuza.”
Sandrine yifuza kuzagera kuri byinshi harimo kuba ibinyabiziga. Yakuze yifuza kuzaba umuntu wikorera ku giti ke, atiriwe ategereza akazi ku bandi. Aho ni ho igitekerezo cyavuye cyo kwiga ubukanishi kuri ubu akaba akanika imodoka n’amapikipiki. Sandrine ati: “Usibye kwigirira ikizere, kugisha inama no kumva mfite ubushake nta kindi nari mfite, ku buryo iyo data atanshyigikira, byari kungora kubigeraho”. Kugira ngo Sandrine agere kuri ibi, se yamushyigikiye muri byinshi birimo kumurihira ishuri, kumushakira ahantu ho kwimenyereza umwuga ndetse nyuma anamwongerera ubushobozi kugira ngo agure ibikoresho.
Inzozi za Sandrine zabaye impamo. Ubu yikorera ku giti ke ndetse amaze no gutera intambwe aho yaguze moto yifashisha mu kazi. Gusa atangira urugendo rwe hari abamucaga intege bamubwira ko nta mukobwa wiga ubukanishi, ko ngo atabasha guterura ibikoresho by’imodoka ndetse ko nta mukobwa ukwiriye kuryama munsi y’imodoka. Ariko muri ibyo bihe, se yamuhoraga hafi. Sandrine ati: “Ndabyibuka papa ambwira ngo ‘komereza aho ndagushyigikiye’. Ndetse yongeraho ko umuntu ari we wigira.” Aya ni amagambo akenshi Sandrine asubiramo iyo abonye ahantu ageze kubera ko papa we yamushyigikiye nyuma y’uko hari byinshi byamucaga intege.
Nyuma yo kuganira na Sandrine, yagiye kutwereka aho se yarimo acuruza ibisheke mu isoko, haruguru gato y’aho yashinga iduka rigurisha ibikoresho by’imodoka n’amapikipiki. Ati: “Iyo data atanshyigikira ntabwo mba ngeze aho ngeze ubu, ndetse hari n’aho nifuza kugera. Byose mbikesha gushyigikirwa.”


text:
Ishuri ribanza ryigenga rya Eden (Eden School) riherereye mu mudugudu w’ubumwe, mu kagari ka Cyimana, umurenge wa Tumba, akarere ka Huye, rivuga ko gutoza abana binyuze mu kuvugira inkuru mu ruhame bakiri bato, ari umuco n’umwitozo mwiza ubafasha mu mivugire badategwa aho bibafasha kuvugira mu ruhame, gutsinda ibizamini by’akazi bibazwa mu mvugo n’ibindi.
Ibi, iri shuri ryabitangarije mu marushanwa ryateguriye abana baryigamo kuva mu mwaka wa mbere kugeza mu wa gatanu, binyuze mu kuvugira inkuru ziri mu rurimi rw’iCyongereza (ku biga mu mwaka wa kane n’uwagatanu) cyangwa Igifaransa (ku biga mu mwaka wa mbere kugeza mu wa gatatu) mu ruhame(imyandiko) badasoma, nyuma itsinda rigizwe n’abantu batatu ndetse n’umubobozi w’ishuri bakababaza ibibazo bijyanye n’iyo nkuru yabo bagahita basubiza.
Byateguwe binyuze mu marushanwa ku rwego rw’ishuri, aho hatoranwamo abana babiri babiri bahize abandi kuva mu wa mbere kugeza mu kane uretse abo mu mwaka wa gatanu(5) hatoranywamo batandatu bagomba guhatana ukwabo, kuko bo bisimbuyeho mu bumenyi, hagatoranywamo uzahiga abandi kuri ibi byiciro bibiri, ku rwego rw’ikigo.
Shema Uziel, umwana wiga mwaka wa gatatu, kuvugira inkuru mu ruhame adasoma mu gitabo, bimwungura ubwenge.
Ati” Inkuru navuze nayisomye mu gitabo cy’icyongereza, icyo binyungura ni ubwenge, kuko ubwenge buva mu kwiga.”
Isheja Shimwa Rivine, wiga mu mwaka wa gatanu, avuga ko bimufasha gutinyuka.”
Ati “Kugira ngo menye mu mutwe uriya mwandiko navuze, byantwaye iminsi ibiri. Icyo byamfashije ni ugutinyuka, kuko kujya imbere y’abantu nkavuga nta soni ufite wisanzuye bimfasha gutinyuka.”
Naricisse Bugirande, Umwe mu babyeyi bitabiriye aya marushanwa, avuga ko byamushimishije cyane ndetse ko bari inyuma iki kigo bateza imbere uyu muco mwiza.
Ati “Byanshimishije cyane, iki kigo tukiri inyuma y’ubuyobozi bw’ikigo kugira ngo bakomeze guteza imbere iki kigo, kuko biragaragaza ko abana bacu bashobora kuzavamo abana b’abahanga cyane, babasha kwiyereka.
Bugirande, akomeza avuga ko yatunguwe ni ukuntu abana bato bavuga ntaho basoma bakabasha no gusubiza ibibazo, Atari ugusubiza mwarimu gusa ahubwo no gusubiza ibyabajijwe n’abandi bana bagenzi babo. Akavuga ko by’umwihariko n’umwana we ibyo bintu atari abimuziho ko abizi gusa yari azi ibisanzwe byo mu inshuri gusa, ibintu avuga ko nawe ubwe nk’umubyeyi nta ruhare yabigizemo amufasha uretse umukoro yatahanye (Homework).
Niyonshimira Sostene, umuyobozi w’agateganyo w’ishuri ribanza rya Eden School, avuga ko gutoza abana kuvuga mu ruhame binyuze mu kuvugira inkuru mu ruhame bakiri bato, bibungura ubumenyi bwo kuvugira mu ruhame badategwa.
Ati”Ibi byari mu byifuzo byange mu myaka myinshi ishize, kuko uburezi mbumazemo igihe kinini, ariko numvaga nafasha aban kuvuga. Cyane ko narebye mu buzima busanzwe hano mu Rwanda, abantu benshi bafite ikibazo cya interiviyu(Interview) umuntu akibura. Yakwandika ukabona arabyandika neza ariko kuvuga ugasanga ni ikibazo.”
Niyonshimira, akomeza avuga ko aribwo yahisemo gutoza abana ashinzwe bakiri bato kuba yabasha kuvugira imbere y’abantu, akaba yabasha gufata inkuru yo mu Kinyarwanda akayihindura we akayivugira imbere y’abantu mu cyongereza,
Ibi uretse kuba bitoza abana kumenya kuvugira imbere y’abantu kandi mu ndimi z’amahanga badategwa, ni bimwe mu bikundisha abana ururimi ndetse nibakura bikazabafasha gutsinda ibizamini by’akazi bibazwa mu mvugo (Interview), mu ndimi zinyuranye, kuvuga neza amagambo (Prononciation) no kumenya amagambo mashya.
Ni amarushanwa akaba ari ngaruka gihembwe, uretse kuba atagamije gutanga ibimbo ahubwo ari ubumenyi bwo kuvuga mu ruhame badategwa kandi mu ndimi z’amahanga, uwatsinze ahabwa ibimbo bigenewe abana.
Ishuri ribanza rya Eden School, ryashinzwe n’ababyeyi bishyize hamwe mu mwaka wa 2018, ryigamo abana 294 barimo abakobwa 154 n’abahungu 140.
Abiga kuva mu mwaka wa mbere w’amashuri y’inshuke kugeza mu mwaka wa gatatu w’amashuri abanza biga mu rurimi rw’igifaransa naho abiga guhera mu mwaka wa kane kugeza mu wa gatandatu bakiga mu cyongereza.


text:
EPISODE 11: Superstar asanze amafaranga ya Liliane atari ayo yamugeneye! Ageze aho bakina Bet ariye aratangara
Umwanditsi: NIYONZIMA Eric – A rubay writer
Liliane yahise avugisha Superstar nawe ashidukira hejuru.
“Niko Gad, ubwo ibintu uvuze bishatse gusobanura iki?” [abaza Superstar yamuhanze amaso].
Superstar ntacyo yasubije kuko yari yarangariye agasakoshi karimo amafaranga. Liliane na we yarabibonye abona neza amaso y’umusore arenda guturumbuka niko guhita agenda afunga agasakoshi ke maze arahindukira abwira Superstar ati:
“Gad ni ukuri umbabarire! N’ubu ndumva nahita nguha ariya mafaranga yose ukayitwarira nkurikije ikibazo ufite kitakoroheye gusa, ni ayo marume ukorera mu Mujyi yampaye ngo ejo nzayamujyanire kuri banki.”
Superstar – “None se ni angahe?”
Liliane – “Oya ntabwo ari ngombwa kumenya umubare nshuti! Umbabarire ko nibagiwe gufunga.”
Superstar yaratekereje yumva na we yarengereye ahita asaba Liliane imbabazi ni uko aramubwira ati:
“Lilia, umbabarire kuko hari igihe nteshuka nkitwara mu buryo budasanzwe kubera ibihe ndimo. Mbonye amafaranga nta kindi cyahise kinza mu mutwe uretse kwiba, gusa umbabarire.”
Liliane –“Oya amakosa ni ayanjye ni ukuri. Sinakabaye nagize uburangazi pe!”
Superstar –“Hari ubwo mba numva ngiye nko kuba umusazi kuko rimwe na rimwe mba mbona ibyanjye ntahazaza bifite. Ngacika intege kandi nkumva nava ku izima. Ese ubu Lilia, koko nzabona ibihumbi 300 cyangwa mfite ibyifuzo bitari indoto kandi indoto zitari intego? Nawe mbabarira unyumvire uwo musazi uguhagaze iruhande” [abivugana agahinda kavanze no kwicuza.]
Liliane yahise yegera Superstar amufata mu kiganza arangije aramubwira ati:
“Gad, umusirikare udafite icyo arwanira uwo aba ari umwicanyi w’umwiyahuzi. Kandi kuba dushingira tukabona tugannye imbere yacu ntitugane inyuma, bivuze ko buri muntu wese afite amahirwe yo gusingira ikimuri imbere. Ibihumbi 300 bikuri imbere, harabura wowe ngo ufate iyambere ubisingire. Hari umwarimu ukunda kutubwira ngo twese amafaranga twicara tugashushanya mu mutwe, amazeru dufata tukongera inyuma ya rimwe mu rwego rwo kwerekana umubare dukeneye mu buzima, ayo turayafite, ati ahubwo habura twebwe ngo twige uburyo tubikuza ayo mafaranga ari muri banki ariyo ubwonko.”
Superstar amarira yatangiye kumubunga mu maso ni uko Liliane ahita amwegera amufata ku matama yombi arangije arakomeza aravuga ati:
“Ni ukuri ntewe ishema nawe Gad, kuko uku usa nk’akavurivundi byampaye icyizere ko ahubwo uzayabona. Iminsi tumaranye, nubwo ndi muto, umaze kunyigisha byinshi. Wanyibwiriye ko icyizere ari ryo tangiriro ry’ubukire twifuza kuko kwigirira icyizere bifungura amarembo yo kubona ibyo tutateganyaga. Wambwiye ko icyizere ariwo muti wonyine umuntu anywa ukamuvura gutsindwa mu buzima. Rero ba umunyamurava kuko kuba wiriwe utya, byerekana ko ejo uzayabona.”
“Imihangayiko, ibigeragezo ndetse no guharabikwa ni ibibanziriza gukomera no kuba uhambaye, iryo ni itegeko ry’uyu mubumbe ntanuwarisimbuka. Rero niba nshaka gutsinda nkwiye guhobera izo mbanziriza. Kuva nonaha icyita rusange nkigize gutsinda. Sinzi inzira biri bunyuremo gusa ndabireba imbere yanjye! Urakoze ku bwo kunkomeza. Lili niyo mpamvu mfite ishingiro ryo kuba nkukunda. Nkurimo ideni ryo kugera ku cyanzanye i Kigali.”
Ibyo Superstar yabibwiye Liliane amuhobeye kandi amushimira uburyo aba amusubizamo imbaraga. Akimara kuvuga gutyo, Liliane yahise amusunika ahindura isura maze abwira Superstar ati:
“Ngo niyo mpamvu ufite ishingiro ryo kugira gute??”
Superstar – “None se utunguwe n’ibyo nkubwiye kandi utabiyobewe! Urabizi ko nagukunze nkikubona, ibyo sinduhuka kubikubwira.”
Liliane yahise yivumbura ajya hanze akomeza guteka ni uko hashize umwanya ashaka gutaha gusa Superstar aba ibamba kuko yashakaga kumuherekeza. Bagiye baganira gusa ibiganiro byabo bigana ahandi hatari ukwibaza uko amafaranga azaboneka. Bari bahuje urugwiro ku buryo ahari urugendo rw’iminota 30 bahagenze amasaha abiri. Uwo mwari yumvaga muri we atatandukana na Superstar wari wahinduye imyenda akubitamo ya tisi yaguze nuko yambara n’ishati n’inkweto byose yari yaraguze gusa ntiyatebeza. Liliane yabonye amasaha ari gukura kandi ari gukeka ko Jovin yavuye mu kazi nuko abwira Superstar ati:
“Gad reka ngende ndyame kare, mu gitonfo mfite ibazwa! Nawe ihute mu rugo, musaza wanjye adahangayika akakubura.”
Akivuga utyo Jovin yahise ahamagara Superstar amubaza aho ari, nuko Superstar amubwira ko ari mu nzira aza. Superstar yahise abwira Liliane ati:
“Lili, kuki ndi kumva utamva iruhande?”
Liliane araceceka nuko Superstar arongera aramubwira ngo:
“Umbabarire niba nakubabaje kukubwira ko ngukunda.”
Liliane –“Ibyo ntabwo byambabaza gusa ndumva atari ngombwa kuko urukundo rwakugira umunyantege nkeya kuri uru rugamba uri kurwana bikarangira utsinzwe. Rero banza uhangane, ibindi bizaza nyuma.”
Superstar yitegereje uwo mwari mwiza w’uburanga nuko ahita amuhobera baratandukana.
Bwakeye Superstar ari mushya yumva afite imbaraga n’akanyamuneza ni uko yambara neza uko yari yambaye ku mugoroba watambutse, afata na ka gakapu ke karimo ubusa yerekera mu Mujyi. Yahageze mu ma saa tatu ya mu gitondo atangira gutembera gusa agatungurwa no kubona ahantu hose haba hari urujya n’uruza rw’abakiliya. Kuri we yizeraga ko company ari ikintu gihambaye ku buryo kitagirwa n’ubonetse wese. Uwo munsi yabonaga n’ahantu hari papeteri ari company akumva uko bisa kose ibyo bintu abifiteho ubumenyi buke. Hari aho yabonye bakora ibintu by’amakashe naho arebye neza abona ni company yumva biramutangaje niko guhita yegera umusore wahakoraga batangira kuganira.
Uwo musore yatangiye kumubwira byinshi atari azi mu kwikorera biramutungura. Amasaha yakomeje kwicuma gusa buri uko umunota ushira akibuka ko asigaranye iminsi 25. Bigeze mu masaha ya saa cyenda yumvise yakwitahira nuko ahita afata umwanzuro. Ari gutaha yabonye umuntu asohoka ahantu yiruka yitera hejuru ngo arayariye…..arayariye….amahirwe aramusekeye, Superstar bimubana urujijo.
Yarihuse arinjira asanga ni muri Bet ni uko na we yumva agize amatsiko yo kumenya uko amafaranga akorerwa mu mikino y’amahirwe. Yatangiye gusobanuza umukobwa wari uri imbere muri kontwari.
Superstar –“None se kiriya cy’ikiziga kiri ku gikuta gikora gute?” [Abaza atunga intoki flat screen yari irimo uruziga rwizunguza (Spin)].
Uwo mukobwa – “Hariya uhitamo ibara, umutuku cg umukara watsinda bakagukubira 2 ku yo washoye. Noneho wahitamo ingombajwi imwe muri 6 bakagukubira 6 mu yo washoye, iyo uhisemo umubare umwe muri iriya mirongo itatu n’itandatu bagukubira 36 ayo washoye! Amafaranga make yo gushora ni 200 rwf.”
Superstar – “Ye? Bivuze ko nshoye ibihumbi 50 nkahitamo ingombajwi kariya gacumu kakayigwaho mwampa ibihumbi 300 nkayatahana?”
Uwo mukobwa –“Cyane rwose!”
Yarabanje aragerageza ashora 200 ahitamo ibara riraza aba agize 400, yahise ayagumishamo ayashora yose ahitamo ingombajwi iba iraje baba bamuhaye 2 400 yumva arumiwe.
Tugaruke mu cyaro Kamana yasuye Rufonsi:
Kamana –“Ariko Rufo, koko ibi ni ibiki biri kukubaho? Ni ukuri iwawe abana babayeho ubuzima bwivuruguta mu ivu pe.”
Rufonsi –“Bireke sha Kama, nawe uri umugabo rwose urumva uko ibintu bimereye. Hmm”
Kamana –“Mana yanjye! Ni ukuri Rufonsi nshuti yanjye, rwose ntiwakaretse ngo urugo rwawe rube nka cya gihe ujya i Kigali ukamarayo imyaka ntibuka. Rwose njye nakwemera ngatanga n’iriya sambu iri mu nsi y’urugo irimo n’urutoki pe! Kandi ndahari ngo ngufashe nk’umuvandimwe rwose isambu ntijye kure igume ku muturanyi. Bihe intekerezo Rufo.”
Ibaze: Ese Kamana uje gusonga Rufonsi, ubwo biracura iki? Rufonsi se aremera gutanga isambu ye. Superstar se utangiye kujya mu mikino y’amahirwe, bizamuhira?
NTUGACIKWE NA EPISODE 12
Yatunganijwe n’itsinda ry’ubwanditsi rya www.rubay.rw RUBAY (Rubay Stories).
A story powered by www.umuseke.rw
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
UMUSEKE.RW


text:
Banyarwanda, Banyarwandakazi na mwe Nshuti z’u Rwanda,
Ndifuza kubashimira mwese mwitabiriye iriya “Rwandaful Weekend” nziza, yabereye mu Mujyi wa Chicago. Kuba mwaraje mu bwinshi no mu bwiza bw’imitima yanyu, byagaragaje nta shiti ko Abanyarwanda biteguye kuba imbarutso z’impinduka zikomeje kutuganisha ku majyambere y’Igihugu cyacu.
Nashimishijwe n’amagambo yanyu yatanze icyizere n’imbaraga, kandi no kuba mwarifatanyije na twe mu biganiro twagiranye, kimwe n’uko mwerekanye ko mushishikajwe no gushimangira imbaraga zitugeza kubyo tugenda twunguka. Sinshidikanya ko mu gaciro twiha no mu bumwe bwacu, Abanyarwanda dukomeza kwerekana ishema ry’igihugu cyacu mu mpande zose z’Amerika y’Amajyaruguru, no hanze yaho.
Nkaba ngira ngo mbashimire kuba mwarafashe iya mbere mu rugendo u Rwanda rwiyemeje. Mu Rwanda rw’ubu, hari ibintu tutakwemera ko byangirika: uburyo twihutisha intambwe itujyana imbere, hamwe n’impinduka itazasubirwaho mu mitekerereze. Ikizava muri ibi kigomba kudufasha kugera aho dukoresha ubushobozi bwose dufite, agaciro kacu kakuzura.
Mwebwe Rubyiruko cyane cyane, mwahagarariwe mu bwinshi no mu murava, ndemeza ko intego yanyu n’imikorere myiza bibaranga bizakomeza kuganisha u Rwanda mu nzira irwubaka, rukaba igihugu tuzi ko Abanyarwanda bakwiriye. Ubushake bwanyu buduha ishema no kwemera ko ejo hazaza hatazahungabana, kandi ko hazaba heza.
Mwarakoze mwese abatanze ibiganiro, abamuritse ibikorerwa mu Rwanda, abahanzi, abashyize umurava mu gutegura “Rwanda day 2011”, hamwe n’abitanze mukabafasha.
Sinasoza kandi ntashimiye Inshuti z’u Rwanda mwaserukiye kwifatanya na twe, mukongera akamaro ka kiriya gikorwa.
Dukomeze twiheshe agaciro.
Paul Kagame
Perezida wa Repubulika y’u Rwanda


text:
Huye: Ahahurira abantu benshi hashyizwe ibicumbi by’indangagaciro
Hirya no hino mu Karere ka Huye, cyane cyane mu mahuriro y’imihanda, hubatswe udukuta twanditseho indangagaciro na kirazira. Ngo ni ibicumbi by’indangagaciro. Uretse amagambo yanditseho, bimwe muri ibi bicumbi binariho amashusho cyangwa ibishushanyo bya bimwe mu biranga umuco nyarwanda.
“Kirazira kuba imburamukoro, kwishyira hejuru y’amategeko, kutagira umusarane, kuba simbishinzwe, gusabiriza. Indangagaciro: gukorera ku gihe, umurimo unoze, gutabarana, kwirinda amacakubiri, kujya inama nziza.”
Aya magambo ari gicumbi cy’indangagaciro cyubatse ku bwinjiriro bw’umudugudu wa Mucunda ho mu Murenge wa Rusatira.
Wigiye imbere gato ugana i Kigali, mu Murenge wa Kinazi hari ahanditse ngo “kirazira gukora utazirikana intego, guhunga inshingano, kuba nyiranjya iyo bijya, kutizerana”. Aha kandi handitse ko indangagaciro ari ukugira imyumvire isobanutse, kwanga ruswa n’akarengane, kugira umurimo unoze.
Nubwo hari indangagaciro na kirazira zigenda zihurirwaho, muri buri Murenge bagiye bashyiraho ibijyanye n’ibyo babona abaturage babo bakeneye.
Impamvu yo gushyiraho ibi bicumbi by’indangagaciro ngo nta yindi, uretse gutuma abantu bazimenya kandi bakazigira izabo, nk’uko bivugwa na Kayiranga Muzuka Eugene, umuyobozi w’Akarere ka Huye.
Yagize ati “igicumbi cy’indangagaciro twagishyizeho kugira ngo buri wese amenye indangagaciro na kirazira zikwiye kuturanga nk’Abanyarwanda. Iyo wubatse akantu nka kariya ukazandikaho, utambutse akagira amatsiko yo kumenya ibihanditse, bituma azitekerezaho akanazigira ize, maze akagenda azishyira mu bikorwa buhoro buhoro.”
Migabo Vital, umunyamabanga nshingwabikorwa w’Umurenge wa Kinazi yunze mu ry’uyu muyobozi w’Akarere ati “ntibihagije kubwira abantu ibyo bagomba gukora n’ibyo bakwiye kwirinda mu nama gusa, kuko kubyibagirwa ni ako kanya.
Twashoboraga no kubyandika ku mpapuro maze abantu bakazajya bazisomera. Nyamara impapuro zishobora gutakara. Twahisemo kubyandika ku nkuta banyuraho buri gihe kugira ngo uko bahanyuze bajye babisoma bityo bazabigire ibyabo.”
I Kinazi bashushanyije ibirangamuco ku bicumbi by’indagagaciro
Uvuye mu Karere ka Nyanza agana i Huye, hafi ya Kaburimbo, abona ibicumbi by’umuco byaho bishushanyijeho ibirangamuco w’abanyarwanda bitandukanye: hari ahashushanyije inka ikamwa, ahandi igiseke, ahandi inkongoro, ahandi uruhimbi, ahandi intore.
Migabo uyobora umurenge wa Kinazi avuga ko impamvu yabyo ari ukugira ngo n’abanyuze mu Murenge ayobora bamenye ibibaranga.
Ati “intore ihamiriza ishushanyije ku gicumbi cy’aho Umurenge wacu utangirira uturutse i Huye igaragaza ko umurenge wacu utuwemo n’intore. Ku muhanda ugana aho umwami Rwabugiri yatuye hashushanyije uruhimbi. Ni ikimenyetso cy’ahari ubutunzi bukomeye”.
Hari n’ahashushanyije uduseke, aha ngo “hagaragaza ko ubukungu bwaho bushingiye ku buhinzi.” Ahari inkongoro ngo “ni ahari amata”. Aha ni nko ku gasantere kitwa arete kazwiho kuba abagenzi babyifuza bahagura amata batwara mu bujerekani.
Ku bwinjiriro bw’uyu Murenge uturutse i Nyanza ho hashushanyije inka iri gukamwa. Ngo ni “ikimenyetso cy’uko umuntu aba yinjiye mu Murenge urangwa n’ubworozi.”
Mu yindi Mirenge hari abagiye bahitamo gushyira hejuru y’ibi bicumbi amashusho y’ibisabo, uduseke n’ibindi.
Migabo we ati “njye nahisemo kwifashisha ibishushanyo biri kumwe n’indangagaciro na kirazira kugira ngo bijye bikurura ijisho ry’uturutse kure, bityo bimutere ubushake bwo gusoma ibyanditse iruhande rwabyo.”
Yunzemo ati “ushyize ishusho y’agaseke, inkongoro, … hejuru y’igicumbi bishobora kurangaza ijisho ry’uturutse kure ntashishikarire gusoma ubutumwa bwanditse hasi kandi ari bwo dushaka ko abaturage bacu basoma, bakabugira ubwabo.”
Mu bijyanye n’itumanaho, hari imvugo ivuga ko uko ugenda ubwira umuntu ubutumwa, ubusubiramo, bituma agera aho akabugira ubwe. Buriya n’Abanyehuye bazagera aho ziriya ndangagaciro na kirazira babigira ibyabo.
Marie Claire Joyeuse


text:
Rubavu: Amashuri akwiye kujya ateganya igihe cyo gusura inganda-Rwamukwaya
Yanditswe na IYAREMYE YVES
Umunyamabanga wa Leta muri Minisiteri y’Uburezi ushinzwe amashuri y’imyuga n’ubumenyingiro Rwamukwaya Olivier arashishikariza abayobozi b’ibigo by’amashuri kujya bateganya gahunda yo gusura inganda.
Umunyamabanga wa Leta muri Minisiteri y’Uburezi Rwamukwaya Olivier yabigarutseho ubwo yasuraga zimwe mu nganda n’amashuri y’imyuga mu karere ka Rubavu.
Yagize ati: “Gukorana n’inganda byo ni ihame, muri iki gihe nta bwo wavuga ko utegura abazajya gukora kandi aho bakorera harimo no mu nganda udakoranye nazo, ndetse n’abandi bikorera batanga akazi ku barangije amashuri.
Ibyo tukaba tugiye kubiganira n’abayobozi b’amashuri kugira ngo tubashishikarize kujya bateganya igihe cyo gusura inganda bityo umuntu age arangiza ishuri afite ubumenyi bukenewe ku buryo ahita atangira gutanga umusaruro ategerejweho.”
Bamwe mu banyeshuri barangije n’abiga amashuri y’imyuga n’ubumenyingiro mu karere ka Rubavu, bavuga ko ubumenyi bahabwa ku ishuri kuba bukiri hasi biterwa n’uko kwimenyereza umwuga bidashyirwamo imbaraga cyane.
Uwineza Jack umwe mu banyeshuri biga muri Rubavu Technical College TVET (RTC) aragira ati: “Ujya ahantu kwimenyereza ugasanga hatari ibikoresho bihagije, hari abakozi bake, ikindi uba ukeneye umuntu ugukurikirana akamenya niba ibyo ukora ubikore neza nk’uwimenyereza, ugasanga uratakaza igihe nta n’ikintu kizima kigaragara uhakuye.”
Uyu munyeshuri n’abandi batandukanye mu bigo byigisha imyuga bavuga ko bifuza kubona amahirwe yo gukora cyane kuruta ko baguma mu ishuri bicaye kuko akenshi usanga ari byo bakunze kwinjiramo cyane.
Mu zindi mbogamizi, abarezi bagarukaho zikoma mu nkokora ireme ry’uburezi muri bimwe mu bigo byigisha imyuga harimo ikibazo k’ibikoresho ndetse n’imfashanyigisho zidahagije.
Nsengimana Telesphore umuyobozi wa Rubavu Techinical School avuga ko mu kigo ayoboye usanga ibikenewe by’ibanze babifite.
Ati: “Turifuza ko twafashwa mu bijyanye n’ibitabo, ibitabo bya tekiniki usanga atari byinshi, iyo tuganiriye n’abandi barezi, usanga ari imbogamizi cyane y’ibikoresho mu mashuri, ku buryo usanga hari nk’aho bigisha abana ibijyanye n’amashanyarazi ugasanga barakoresha ibitarabugenewe.”
Gusa turashimira Leta y’u Rwanda yazanye mashuri y’ubumenyingiro n’ubwo hari ibibura ntibihwanye no kuba ayo mashuri adahari kandi biradufasha kuko umunyeshuri urangije ntabura akazi kuko aba azi byinshi.
Umunyamabanga wa Leta muri Minisiteri y’uburezi ushinzwe guteza imbere amashuri y’imyuga n’ubumenyingiro Rwamukwaya Olivier ubwo yasuraga uruganda rwa Bralirwa ku Gisenyi, yavuze ko Leta ishishikajwe no gukomeza kuzamura amashuri y’imyuga n’ubumenyingiro hanozwa imikorere n’imikoranire n’abikorera.
Akaba yasabye inganda kugira uruhare rugaragara mu gufasha abanyeshuri kugira ubumenyi bwabafasha guhangana ku isoko ry’umurimo.
Minisiteri y’uburezi igaragaza ko intambwe iterwa mu kwitabira amashuri y’imyuga n’ubumenyingiro ari iyo kwishimira, kuko hashingiwe ku mibare y’umwaka ushize wa 2017 abanyeshuri bari basabye kwiga mu mashuri y’imyuga bageraga ku 36.000 mu gihe mu myaka yindi yashize imyumvire yari ikiri hasi aho uwigaga imyuga yafatwaga nk’uwatsinzwe andi masomo.


text:
AHARI IBITI HABA HARI UBUZIMA
gikorwa cyo gutera ibiti mu butaka bw’Ikigo Ntangarugero mu Buhinzi n’Ubworozi (Mbayaya Farm Demonstration) cya EAR Diyoseze ya Shyogwe buri mu Kagali ka Mukinga, Umurenge wa Nyamiyaga mu Karere ka Kamonyi.
Uwo muganda wabaye ku wa gatanu tariki ya 11/11/2016. Wateguwe n’ubuyobozi bw’Umurenge wa Nyamiyaga bufatanyije na EAR Diyoseze ya Shyogwe, RAB, Viva Trees, na Mukunguri Rice Farm. Abitabiriye uwo muganda bateye ibiti by’imbuto ziribwa, ibivangwa n’imyaka ndetse n’indabo ku musozi wa Nyaruhengeli.
Kuri uyu musozi Diocese ya Shyogwe yatangiye kubaka ivuriro ndetse ikaba ihakorera n’ubuhinzi ntangarugero. Twakwibutsa ko uyu musozi wa Nyaruhengeli urimo gutunganywa ngo uzabe umudugudu ntangarugero (Modal Village) akaba ari nayo mpamvu usibye kuhubaka ivuriro, Diyoseze ya Shyogwe iteganya no kuhubaka amashuli y’imyuga itandukanye.
Diyoseze ya Shyogwe ishishikajwe cyane no kurengera ibidukikije bityo ikaba inateganya ko ku wa 23/11/2016 ifatanyije n’abaturage bo mu Murenge wa Nyamiyaga bazongera gutera imbuto ziribwa ku butaka bwayo bungana na ha 11.


text:
Iminkanyari yo mu maso ibaho mu gihe cy’ubuzima bw’abantu, mu gihe uruhu rwatakaje ubutoto, rugahinduka nk’urudasanzwe, rugatemba kandi rugatakaza ugukomera
Nubwo rimwe na rimwe, gusaza k’uruhu hamwe n’iminkanyari bishobora kubaho mu buryo busanzwe, nabyo bivuka biturutse ku myitwarire y’ubuzima nko kunywa itabi, ntabwo bigushimisha, kandi mu gihe hariho byinshi mu ma farumasi byagufasha nk’amavuta, hamwe n’uburyo bundi bw’ubwiza bwo gukemura iki kibazo, umuti wo mu rugo usanzwe kandi udafite ingaruka ni igitekerezo cyiza.
Umuti woroshye gukorwa wo mu rugo ugizwe n’ibintu karemano burigihe n’uburyo bwiza bwo gukoresha ku ruhu kuko n’ibisanzwe / nta miti kandi nta n’ubwo bigira ingaruka mbi.
Igishishwa cy’umuneke kiroroshye gukoresha ku ruhu kugirango ukureho ibiheri n’inkovu zabyo, bigasiga uruhu rusukuye kandi rudafite inenge kandi bikorwa muburyo bworoshye cyane. Icyo ukeneye gusa ni igishishwa cy’umuneke ukajya ugisigaho.
Icyitonderwa: Koresha gusa ibishishwa by’imineke igishya.itarasa n’iyaboze.


text:
Kuva COVID-19 yagera mu Rwanda muri Werurwe 2020, abanyeshuri bahise basabwa gutaha nk’imwe mu ngamba yo gufasha mu kubarinda icyorezo. Ubu hashize amezi hafi arindwi abanyeshuri batabonana na mwarimu imbonankubone ku mashuri.
Minisiteri y’Uburezi yashyizeho ingamba zo gufasha abanyeshuri gukurikirana amasomo hifashijwe za radiyo, televiziyo cyangwa kuri murandasi, ariko bamwe mu babyeyi bagiye bagaragaza ko hari abana batitaye ku gukurikirana ayo masomo, hakaba kandi n’abatari bafite uburyo bwo kubafasha.
Ibibazo byagaragaye mu buzima bw’abanyeshuri muri rusange
Bamwe mu babyeyi baganiriye na IGIHE bavuze ko nubwo bitegura kongera kohereza abana ku mashuri, bafite impungenge z’uko imikorere yabo mu ishuri ishobora kuzasubira inyuma bitewe n’igihe gishize bibereye mu bindi.
Mukamana Marthe atuye mu Karere ka Kayonza, ni umubyeyi afite abana babiri biga mu mashuri abanza na babiri bo mu yisumbuye. Yavuze ko iki gihe abana bamaze batajya ku ishuri byagoranye gukomeza kubumvisha ko bakwiye kwiga kuko igihe cyabaye kirekire.
Ati “Wasangaga bigoranye kubumvisha ko bakomeza gusubiramo amasomo, by’umwihariko abiga mu yisumbuye. Bo babaga bibereye mu byabo bavuga ko n’ubundi badateze gutangira vuba.”
Ku rundi ruhande ariko hari abakomeje gufasha abana gusubiramo amasomo kugira ngo batazasubira inyuma. Umwe muri bo ni Havugimana Jean Népomuscène, afite abana batatu bose biga mu mashuri abanza. Avuga ko yakoze uko ashoboye kugira ngo abana bakomeze kwiga ntibarangare.
Ati “Njyewe narabafashaga uko nshoboye, ariko nanabashakiye umwarimu wagombaga kubasubirishamo amasomo hubahirijwe amabwiriza yo kwirinda Coronavirus, ibi byatumye batarangara cyane. Gusa nanone sinavuga ko bitazabagora basubiye ku ishuri kuko hanze bahuye n’ibirangaza byinshi.”
Impuguke mu mitekerereze n’imyitwarire ya muntu zivuga ko ingaruka z’iki cyorezo mu mitekerereze zitageze ku bakuru gusa, ahubwo no ku bana ngo hari ingaruka.
Umwe muri bo, Uwihoreye Chaste yabwiye IGIHE ko zimwe mu ngaruka ku bana, ari ubwoba bagize kuva babwirwa guhita bataha kuko hateye icyorezo, nyuma yabwo kandi ngo hari n’izindi ngaruka nyinshi zagiye zibageraho.
Ati “Urumva ko bamaze amezi arindwi bari mu rungabangabo, bibaza bati ibi bintu bizarangira cyangwa ntibizarangira? Nzasubira kwiga cyangwa sinzasubirayo? Birumvikana ko ku mwana mu mitekerereze ye ahungabana cyane.”
Yongeyeho ko urebye cyane ku bageze mu yisumbuye, baba bageze mu kigero cyo kubaka icyo bazaba cyo no kubaka inzozi zabo. Hari abatangira kugira ubwoba ko inzozi zabo zipfuye nk’uwari uri kwiga afite intego yo kuzaba umuntu runaka ugasanga afite ubwoba ko atakibigezeho.
Ati “Rimwe na rimwe rero hari uhita atakara muri izo nzozi ze, agahita avuga ati sinkibaye wa wundi ndetse na ‘motivation’ yari afite zikaba zishobora gupfira aho. Ibyo rero bituma imitekerereze ye ishobora guhita imuroha mu bindi harimo ibyangiza ubuzima.”
Mudidi Emmanuel, Inararibonye mu burezi, akaba yaranabaye Minisitiri w’Uburezi kuri ubu akaba ari mu kirukuhuko cy’izabukuru, yabwiye IGIHE ko kuba abanyeshuri bamaze igihe batiga abona ntacyo bizahungabanya ku myigire yabo ubwo bazaba basubiye ku mashuri, ngo uretse igihe cyatakaye gusa.
Ati “Njye nta kibazo mbibonamo uretse kudindira, gusa si ibyo kwiga gusa byadindiye, ni mu nzego zose no mu bukungu hari ibyatakaye, no mu byo kwiga ubwoni igihe cyatakaye, ariko mu bushobozi bw’imyigire y’abanyeshuri nta kibazo byagateye.”
Uko amashuri n’izindi nzego zishinzwe uburezi ziteguye gufasha abanyeshuri
Bamwe mu bayobozi b’ibigo by’amashuri baganiriye na IGIHE, bavuze ko imyiteguro yo kongera kwakira abanyeshuri irimbanyije ndetse biteguye kuzabafasha byisumbuyeho kugira ngo basubire mu murongo mwiza wo kwiga.
Padiri Hakizimana Jacques ayobora College du Christ-Roi y’i Nyanza, yavuze ko babizi ko hari bamwe mu banyeshuri batakomeje gukurikirana amasomo, akavuga ko biteguye gukorana n’abarimu kugira ngo bafashwe gusubira mu murongo mwiza.
Ati “Harimo abakomeje kugira amahirwe yo gukurikiranwa mu muryango, bakagira umwanya wo gusubiramo amasomo ku buryo bitazabasaba umwanya gusubira kuri ‘rythme’ yo kwiga, hakaba rero n’icyiciro cy’abanibagiwe iby’amasomo rwose, abo nibo bigoye kugira ngo umuntu azongere abagarure kuri rythme yo mu ishuri.”
“Mwarimu rero agomba kwita kuri ba bandi cyane bataye icyanga cyo kwiga, kugira ngo abazamure babashe gushyigikira bagenzi babo.”
Ibi kandi abihurizaho n’Umuyobozi wa College St André, Padiri Nshubijeho Faustin, wavuze ko abanyeshuri bizagaragara ko bagize ibibazo mu myigire, abarimu biteguye kuzabafasha kugira ngo bajye ku rwego rw’abandi.
Ati “Umwarimu areba abanyeshuri akamenya urwego rwabo, abafite ibibazo akabafasha ku buryo bose bagendana.” Amashuri aragirwa inama yo kwita byihariye ku banyeshuri basa nk’abasigaye inyuma mu masomo kubera igihe kinini bari bamaze mu rugo
Umuyobozi wa Lycée de Kigali, Masabo Martin, we yongeyeho ko ubwo abanyeshuri bazaba bagarutse ku mashuri, bazita ku kubahumuriza kugira ngo bagaruke mu mwuka wo kuba abanyeshuri neza.
Ati “Abana bamwe bashobora kuba barahungabanye, ni ukubahumuriza tukareba ukuntu tubafasha kugira ngo basubire mu bunyeshuri. Ni ukubaganiriza tukareba uko bameze, kugira ngo tumenye ko bari tayali (biteguye) kwakira inyigisho.”
Ikigo cy’Igihugu gishinzwe Uburezi (REB) cyiyemeje ko mu gihe amashuri azaba atangiye kizafatanya n’amashuri kugira ngo abanyeshuri basubire ku kigero kimwe.
Umuyobozi Mukuru wa REB, Dr Ndayambaje Irenée, yagize ati “Hari inyandiko zitandukanye ziteganyijwe zizafasha amashuri. Hazabanza kwibutsa byihuse abana ibyo bize mu gihembwe cya mbere ndetse no kureba ubumenyi biyunguye hagati aha, hanyuma nibamara gushyirwa ku gipimo kimwe amasomo akomeze.”
Impuguke mu mitekerereza ya muntu, Uwihoreye yavuze ko mu rwego rwo gufasha abana kugaruka mu mitekerereze mizima, bari gukorana n’izindi nzego bahugura abarezi ku buryo bazita ku bana nibagaruka ku ishuri ndetse ngo hari n’isomo rishobora kuzashyirwaho mu guhugura abarimu muri icyo cyiciro.
Yavuze ko abana bakeneye guhumurizwa cyane bakumvishwa ko n’ubwo ibi byose byabaye, inzozi zabo bazazigeraho.
Uruhare rw’ababyeyi rukwiye kuba uruhe mbere y’uko bohereza abana?
Imyiteguro yo gufasha abanyeshuri gusubira mu murongo mwiza wo kwiga ntireba amashuri n’inzego zishinzwe uburezi gusa ahubwo ngo ireba cyane cyane n’ababyeyi nk’abafatanya nazo mu burere bw’abana.
Mudidi yavuze ko ababyeyi badakwiye kwibwira ko inshingano ari iza mwarimu gusa, ahubwo na bo ngo bakwiye kumva ko bafite uruhare runini mu gutuma imyigire y’abana babo iba myiza.
Ati “Ababyeyi bakwiriye kumenya ko ikintu cya mbere mu kwiga ari ‘discipline’ (ikinyabupfura), iyo mu rugo rero abana babaretse bakigira aho bashatse bagakora ibyo bashatse, bene abo bagora mwarimu iyo bageze ku ishuri.”
Ku ruhande rwa REB, Dr. Ndayambaje yavuze ko ababyeyi basabwa gufasha abana kwegeranya ibikoresho nkenerwa, yaba ku biga bataha cyangwa abacumbikirwa. Kuri ubu REB iri gukorana n’izindi nzego ngo harebwe ingamba zikwiye mu ifungurwa ry’amashuri.
Ati “Gahunda y’uko urugendo rw’amashuri ruzagenda izatangazwa mu gihe cya vuba, ubu turimo turakorana n’inzego zitandukanye ku bijyanye n’imyitwarire hamwe n’ingamba zikwiye mu ifungurwa ry’amashuri.”
Abayobozi b’amashuri na bo basabye ababyeyi gukomeza kugira uruhare mu burere bwiza bw’abana ba bo, ndetse no kubigisha byisumbuyeho babasaba kuzitwararika no kwita ku masomo mu gihe bazaba basubiye ku mashuri.
Uko amashuri azatangira
Minisiteri y’Uburezi yiherutse gutangaza ko guhera ku wa 12/10/2020, kaminuza n’amashuri makuru 17 zemerewe gufungura kubera ko hari ibisabwa zujuje. Zatangiye zifungura mu byiciro binyuranye hakurikijwe uko ziteguye gutangira. Inyinshi muri izi ni izizabanza kwakira abari mu myaka ya nyuma gusa.
Naho amashuri abanza n’ayisumbuye yo ategereje ingengabihe izatangazwa n’Ikigo cy’Igihugu gishinzwe Uburezi REB, izagaragaza gahunda izakurikizwa mu itangira ryayo.
Ku wa 2 Ugushyingo 2020, nibwo hazatangira abanyeshuri bo mu mashuri abanza biga mu mwaka wa Gatanu n’uwa Gatandatu. Kuri iyi tariki kandi hazatangira abo mu yisumbuye biga mu mwaka wa Gatatu, uwa Gatanu n’uwa Gatandatu.
Binateganyijwe ko hazanatangira abanyeshuri bo mu mashuri y’Ubumenyi ngiro bari mu mwaka wa Gatatu n’uwa Gatanu ndetse n’abo mu y’Inderabarezi bo mu mwaka wa Mbere n’uwa Gatatu.
Ikindi cyiciro ni icy’abanyeshuri bazatangira igihembwe cya kabiri ku wa 23 Ugushyingo. Muri iki cyiciro hazatangira abanyeshuri biga mu mwaka wa kane w’amashuri abanza, n’abo mu yisumbuye biga mu mwaka wa mbere, uwa Kabiri n’uwa Kane. Abo mu mashuri y’incuke n’abanza kuva mu wa Mbere kugeza mu wa Gatatu, bazafungurirwa bitewe n’uko amashuri yafunguriwe mbere azaba ahagaze.
Minisiteri y’Uburezi yavuze ko amashuri asabwa gushyiraho uburyo burambye bwo gukaraba intoki, kugaragaza uko bazagabanya ubucucike mu ishuri mu kubahiriza guhana intera isabwa, gushyiraho uburyo bwo gupima umuriro no kugira ibyumba bibiri byihariye byo gushyiramo abaketsweho uburwayi. Ibigo bizemererwa gufungura imiryango ni ibyateganyije uburyo bufasha abanyeshuri kwirinda icyorezo cya Coronavirus
Yanditswe na Kuya 18 Ukwakira 2020